Kuala Lumpur-Tokyo sepakat makmur hubungan, fokus kerjasama komprehensif

TOKYO, 27 Mei - Kemuncak lawatan kerja rasmi Perdana Menteri ke Jepun, Datuk Seri Ismail Sabri Yaakob mengadakan pertemuan bilateral bersama Perdana Menteri Jepun Fumio Kishida.Pertemuan pertama kedua-duanya berlangsung mesra kira-kira setengah jam di Pejabat Perdana Menteri Jepun di Tokyo. Perdana Menteri dalam ucapannya merakamkan penghargaan atas hubungan diplomatik 65 tahun yang berjaya serta sokongan Jepun sepanjang Dasar Pandang Ke Timur yang berlangsung selama 40 tahun yang lalu. Malaysia berharap hubungan berkenaan dapat dimakmurkan lagi dengan peningkatan kerjasama strategik kepada kerjasama komprehensif. Ia pertemuan pertama Ismail dan Kishida semenjak kedua-duanya menjawat jawatan Perdana Menteri. Pertemuan turut disertai delegasi Malaysia yang lain termasuk menteri-menteri kabinet. Kishida dalam ucapannya juga mengalu-alukan kerjasama Malaysia terutama dalam menjayakan bidang-bidang dalam kerjasama Free Open Indo Pacific (FOIP).Membuktikan keyakinan kedua-dua pihak, kerajaan Malaysia dan Jepun memuktamadkan tiga memorandum kerjasama MOC dalam tiga sektor utama disaksikan sendiri kedua-dua Perdana Menteri susulan pertemuan empat mata. MOC melibatkan Kementerian Ekonomi, Perdagangan dan Industri Mengenai Industri Pesawat, diterajui Kementerian Perdagangan dan Antarabangsa, Kerjasama Rangka Kerja Asas bagi Maklumat Pengoperasian Sistem Sumber Manusia Asing Berstatus Pekerja Mahir diterajui Kementerian Sumber Manusia dan kerjasama Kementerian Pendidikan, Budaya, Sains dan Teknologi mengenai golongan belia yang diterajui Kementerian Belia dan Sukan.Mengulas lanjut sasaran memorandum kerjasama berkenaan, Menteri Kanan Perdagangan Antarabangsa dan Industri, Datuk Seri Mohamed Azmin Ali yakin Jepun juga berkongsi hasrat yang sama dengan Malaysia untuk terus meneroka potensi daripada kejayaan hubungan perdagangan dan pindahan teknologi diantara kedua-duanya.  Buktinya, dalam tempoh Januari hingga Mac tahun ini, jumlah perdagangan Malaysia-Tokyo meningkat kepada RM56 bilion iaitu peningkatan 13.1 peratus walaupun dalam keadaan dunia masih lagi berdepan pandemik COVID-19.  Begitu juga dalam bidang lain, kerjasama seumpama amat penting bagi Malaysia membuat persediaan terutamanya ketika revolusi industri 4.0 akan berlaku di semua sektor dalam tempoh 10 tahun akan datang.

(Azmin ketika ditemui pemberita di sini)

"Saya telah adakan perbincangan dengan rakan sejawatan saya terutama Takiyuda Menteri Ekonomi Perdagangan dan Industri Jepun. Banyak telah disentuh, antara perkara yang ditegaskan ialah perjanjian Malaysia-Jepun untuk memperkasakan industri aero angkasa di Malaysia. Kita sudah capai persetujuan untuk satu kerjasama dan satu memorandum of cooperation telah ditandatangani antara Malaysia-Jepun untuk memperkasakan aktiviti aeroangkasa. Ia membuktikan Malaysia terus kekal menjadi sebahagian hub industri berteknologi tinggi yang menjadi paksi utama RMK12,antara aktiviti yang akan dijalankan ialah MRO dan juga aktiviti hiliran aeroangkasa, dan ia akan memberi peluang kepada syarikat Perusahaan Kecil dan Sederhana (PKS) di Malaysia untuk terlibat dalam rantaian bekalan industri aeroangkasa ini," kata Menteri Kanan Perdagangan, Antarabangsa dan Industri Datuk Seri Azmin Ali di sini. "Antara perkara yang sama-sama kita bincang adalah untuk kita bekerjasama dalam usaha untuk mendapatkan atau melatih sukarelawan dalam menghadapi bencana. Terutama sekali di Malaysia ini, bencana banjir dan dari segi kesukarelawan dalam penganjuran sukan antarabangsa, kita semua tahu bahawa Jepun baru sahaja menganjurkan sukan dengan begitu berjaya walaupun dalam waktu pandemik. Dan Malaysia ditawarkan untuk menjadi tuan rumah Sukan SEA pada tahun 2027. Saya fikir ini juga satu perkara yang penting dapat kita pelajaridaripada Jepun ini," kata Menteri Belia dan Sukan, Datuk Seri Faizal Azumu.

"Dari segi dasar kita telah bersetuju supaya 1,000 belia di Malaysia dihantar ke negara Jepun untuk menjalani latihan khas atau 'on the job training'. Dimana sepanjang mereka di Jepun mereka akan dibayar gaji yang lumayan. Pada masa sama mereka akan dibekalkan dengan latihan untuk mengurus dengan teknologi yang canggih. Ini satu usaha yang baik yang mana kita lihat program ini akan dijalankan selama lima tahun. Selepas lima tahun mereka akan kembali ke tanah air kita dan ini akan membuka ruang untuk syarikat-syarikat daripada Jepun untuk beroperasi di Malaysia," menurut Menteri Sumber Manusia, Datuk Seri M Saravanan di sini.

Dalam sesi bersama 23 kepimpinan tertinggi syarikat-syarikat Jepun, Perdana Menteri berkesempatan mengenali rapat Presiden dan Ketua Pegawai Eksekutif syarikat yang  kebanyakannya terlibat daripada kesemua latar industri di Jepun termasuk industri minyak dan gas serta perkhidamatan.

Ismail telah menyatakan komitmen kepada syarikat-syarikat berkenaan untuk sentiasa memudah cara dan membantu melicinkan proses pelaburan di Malaysia melalui Lembaga Pembangunan Pelaburan Malaysia (MIDA) dan Perbadanan Pembangunan Perdagangan Luar Malaysia (MATRADE) yang ada di Jepun. Dalam sesi sama Ismail turut menyaksikan penyerahan Surat Niat oleh Universiti Malaysia Kelantan, UMK diwakili Timbalan Ketua Setiausaha 1, Kementerian Luar, Datuk Amran Mohamed Zin kepada Euglena Company Limited dan Leave a Nest Company Limited.


Baki projek Lebuhraya Pan Borneo Sabah guna peruntukan Kerajaan Persekutuan

SANDAKAN, 27 Mei - Baki 19 daripada 35 Pakej Kerja (WP) dalam fasa pertama projek Lebuh Raya Pan Borneo di Sabah akan dilaksana menggunakan peruntukan Kerajaan Persekutuan.Ia tidak akan dilaksana menerusi Inisiatif Pembiayaan Swasta (PFI) seperti dicadang Kerajaan Negeri.Tujuannya bagi mempercepat pelaksanaan projek berkenaan.Menteri Kanan Kerja Raya, Datuk Seri Fadillah Yusof berkata kaedah pelaksanaan dan perolehannya telah dimuktamad Kementerian Kewangan.Jelas beliau kementeriannya komited untuk mempercepat pelaksanaan WP Pembinaan Lebuh Raya Pan Borneo di Sabah.Fokusnya tertumpu kepada WP 28, 29, 30 masing-masing membabitkan kerja naik taraf Jalan Sandakan Batu 32-Moynod, Jalan Moynod-Sapi Nangoh dan Jalan Sapi Nangoh-Sungai Baoto. Tumpuan turut diberi terhadap keadaan jalan raya Telupid memandangkan ia merupakan laluan utama menghubungkan daerah Pantai Barat dan Timur Sabah. Bagaimanapun usaha membaik pulih laluan Telupit tidak dapat dijalankan kerana melibatkan kos yang tinggi.

(Fadillah bercakap kepada media di Sandakan)

"Sudah pasti cabaran kita bagaimana menyelenggara jalan Telupid yang merupakan tempoh hayatnya sudah habis. Kalau mengikut strategi Jabatan Kerja Raya (JKR) Sabah, mereka mahu membina jalan baru, kerana peruntukannya, jika mahu membaiki dan membuka jalan, ia melibatkan kos yang besar. Tetapi jalan ini akan dibuka untuk membina jalan Pan Borneo. Jadi apa yang dilakukan JKR Sabah adalah untuk memastikan dua lorong baru itu nanti dibina dahulu," kata Fadillah di sini.Terdahulu beliau meninjau WP 27, melibatkan kerja naik taraf jalan dari Kampung Lot M ke Batu 32 Sandakan sepanjang 18.1-kilometer, sempena Jelajah FTRoadpedia Kementerian Kerja Raya.Program tiga hari mulai hari ini bagi meninjau status projek pembinaan Lebuhraya Pan Borneo Sabah dan isu penyenggaraan jalan Persekutuan.


119 orang terima geran hak milik tanah - Saarani

GERIK, 27 Mei - Sebanyak 119 penerima dari Rancangan Perkampungan Tersusun (RPT) Air Panas Tambahan, Rancangan Belia Khas (RBK) Air Panas dan Program Penempatan Masyarakat Setempat (PPMS) Air Jada di daerah Hulu Perak menerima geran hak milik tanah daripada Kerajaan Negeri Perak.  Menteri Besar, Datuk Seri Saarani Mohamad berkata, selain memenuhi keperluan penduduk untuk memiliki tanah sendiri, ia membolehkan mereka membangunkan tanah tersebut, sekaligus mewariskannya kepada generasi akan datang.

(Menteri Besar, Datuk Seri Saarani Mohamad)

"Sekarang mereka dapat, bila dapat itu janganlah kita lupa kepada sejarah perjuangan yang lama sehingga kita kelabu mata. Sudah tentu akan ada orang menawarkan satu lot mungkin RM50,000 atau lebih. Jadi jangan kita pandang wang itu, kita pandang nilai harta ini sejarah perjuangan yang lama."Saya nasihatkan tadi jangan jual, simpan. Jika jual tanah, duit boleh habis hari ini, kalau simpan tanah, buat tanam tanaman sayur. Hasil itu boleh beri pulangan untuk jangka masa panjang", katanya. Beliau berkata demikian kepada pemberita pada majlis penyampaian geran bagi RPT Air Panas Tambahan, Rancangan Belia Khas RBK Air Panas dan PPMS Air Jada di Gerik, Perak.


Risiko jangkitan cacar monyet: KKM sedia 5 pelan strategi

PUTRAJAYA, 27 Mei - Kementerian Kesihatan menyediakan lima pelan strategi bagi menghadapi risiko kemasukan wabak cacar monyet ke Malaysia.Menterinya, Khairy Jamaluddin berkata ia merangkumi pengesanan awal kes, memperkukuh diagnostik, pengurusan kes, pengurusan kluster/wabak dan meningkatkan pengetahuan dan kesedaran masyarakat.Beliau turut menegaskan tiada kes jangkitan dikesan di Malaysia setakat ini.

"Masyarakat kita masih lagi belum ada kes cacar monyet. Ada kes yang viral menyatakan satu kes kanak-kanak yang melepuh yang dikatakan cacar monyet disahkan HFMD dan bukannya cacar monyet,"beliau menjelaskannya dalam sidang media khas secara maya dari Geneva, Switzerland.KKM telah mewujudkan 'Health Alert Monkeypox' dalam aplikasi MySejahtera.Pengembara yang tiba dari negara endemik cacar monyet atau negara yang melaporkan kes, akan menerima peringatan setiap hari selama 21 hari untuk melaksanakan pemantauan kesihatan kendiri.KKM juga telah membuat persiapan dan perancangan vaksinasi bersasar kepada kontak rapat kes cacar monyet sekiranya ada.


Masuk negara secara haram, perahu layar warga Perancis ditahan

MERSING, 27 Mei - Agensi Penguatkuasaan Maritim Malaysia (APMM) Zon Maritim Mersing, menahan sebuah perahu layar asing kerana memasuki perairan negara secara haram, di kedudukan 1.6 batu nautika timur dari muara Sungai Mersing, Johor, semalam. Perahu layar tersebut ditahan menerusi rondaan Op JAKSA, melibatkan penahanan seorang nakhoda lelaki warga Perancis, berumur 44 tahun.

(APMM menahan perahu layar warga Perancis yang memasuki perairan negara secara haram)

Pengarah Zon Maritim Mersing, Komander Maritim Khairul Nizam Misran memaklumkan, pemeriksaan mendapati nakhoda tersebut tidak melaporkan ketibaan memasuki perairan negara.  Selain, tiada cop kemasukan ke negara pada dokumen perjalanan yang dikemukakan.  Tindakan dan siasatan dijalankan mengikut Akta Imigresen 1952, serta Ordinan Perkapalan Saudagar 1952.


Perdana Menteri adakan pertemuan dengan peneraju syarikat-syarikat terkemuka Jepun

TOKYO, 27 Mei - Lawatan kerja rasmi Perdana Menteri ke Jepun, Datuk Seri Ismail Sabri Yaakob diteruskan dengan pertemuan bersama prospek perniagaan melibatkan syarikat-syarikat terkemuka negara itu.Empat syarikat berpeluang bertemu sendiri dengan Perdana Menteri dalam sesi berkenaan dan berbincang mengenai potensi peluasan pelaburan di Malaysia. Empat sesi pertemuan secara langsung dengan Perdana Menteri ini dihadiri Presiden dan Ketua Pegawai Eksekutif Mitsubishi Power, Japan Malaysia Economic Association (JAMECA), Rohm Wako dan Mitsui Fudosan. Sesi perbincangan diatur bagi memberi peluang kepada pelabur-pelabur Jepun yang mempunyai potensi, mengembangkan lagi perniagaan di Malaysia.

(Datuk Seri Ismail Sabri Yaakob mengadakan pertemuan dengan peneraju syarikat-syarikat terkemuka Jepun/FB ISMAIL SABRI)

Mitsubishi Power berhasrat menaik taraf rangkaian penyelesaian bagi loji janakuasa tenaga gas turbinnya di Malaysia, manakala JAMECA merancang mengadakan seminar Dasar Pandang ke Timur di Malaysia pada Ogos nanti.

Ia selaras dengan hasrat Malaysia yang masih ingin menerokai peluang-peluang baharu yang boleh ditawarkan negara matahari terbit itu terutama dalam pasaran perpindahan teknologi dan kepakaran terkini Jepun. Jadual padat menanti Perdana Menteri hari ini.Sesi bertemu komuniti perniagaan juga akan berlangsung pada sebelah petang sebelum acara kemuncak pertemuan empat mata bersama rakan sejawatannya Fumio Kishida di Pejabat Perdana Menteri Jepun pada lewat petang di Chiyoda. Turut dijadualkan berlangsung, tiga memorandum kerjasama antara kerajaan Malaysia dengan kerajaan Jepun yang akan ditandatangani tiga kementerian iaitu Kementerian Perdagangan Antarabangsa dan Industri, Kementerian Belia dan Sukan serta Kementerian Sumber Manusia yang diwakili menteri masing-masing. Kedua-dua pemimpin akan hadir sama menyaksikan pemeteraian memorandum berkenaan. Laporan Azmah Abdul Wahab.


Persatuan wartawan perlu lebih agresif latih pengamal media - Annuar

KUALA LUMPUR, 27 Mei- Institusi kewartawanan termasuk persatuan wartawan perlu memainkan peranan yang lebih agresif untuk membolehkan komuniti pengamal media mendapat latihan dan bimbingan mengenai profesion itu.Menteri Komunikasi dan Multimedia, Tan Sri Annuar Musa berkata ia berikutan ilmu kewartawanan tidak boleh bergantung kepada pengajian formal dari institusi pengajian tinggi menerusi latihan akademik semata-mata.“Kalau wartawan hendak jadi profesional, maka badan wartawan itu sendiri kena membuat latihan dan juga menetapkan garis panduan untuk menjadikannya sebagai satu entiti yang dianggap profesional,” katanya.Beliau berkata demikian dalam program Ruang Bicara terbitan Bernama TV dengan tajuk HAWANA 2022: Kewartawanan Aspirasi Keluarga Malaysia.Dalam program itu, Annuar turut menasihatkan persatuan wartawan agar bersatu, fokus serta membina profesion kewartawanan dengan cara yang sepatutnya.“Kalau persatuan wartawan asyik berpecah, masih suka buka persatuan banyak-banyak yang jaga kebajikan ahli sahaja tidak melihat kepada skop profesion kewartawanan, maka kita akan menjadi berpecah, akan jadi lemah dan mungkin berbalah dan akhirnya kita hilang arah tujuan,” katanya.Sementara itu, katanya adalah amat penting persatuan wartawan yang ada di negara ini mengadakan lebih banyak program latihan untuk memperkasakan kewibawaan pengamal media."Saya nak tengok supaya persatuan wartawan ini bersama-sama, jangan ada terlalu banyak cabang, kalau dah ada pelbagai (persatuan) tidak apa yang penting duduk bersama dan wujudkan platform untuk semua kongsi visi yang sama,” katanya kepada Bernama selepas program itu.Tambah Annuar, peranan persatuan memberi latihan melalui program dianjur merupakan satu langkah terbaik bagi meningkatkan profesional wartawan itu sendiri supaya insiden seperti menulis berita bukan berdasarkan fakta tidak berlaku.

(Menteri Komunikasi dan Multimedia, Tan Sri Annuar Musa)

Pertubuhan Berita Nasional Malaysia (Bernama) dan Ikatan Setiakawan Wartawan Malaysia Indonesia (ISWAMI) akan menjadi penggerak utama penganjuran HAWANA 2022, dengan disokong Kementerian Komunikasi dan Multimedia (K-KOMM) dan turut melibatkan organisasi, persatuan dan pengamal media lain.HAWANA 2022 yang bakal berlangsung Ahad ini di Melaka, dianjurkan bagi mengiktiraf peranan golongan wartawan dan pengamal media Malaysia, selain platform kepada pengamal media untuk berkongsi pendapat dan meningkatkan pembangunan dan pertumbuhan industri media di Malaysia.

Berita berkaitan HAWANA 2022 pengiktirafan tertinggi kepada pengamal media


Penerbangan terus KL-Tashkent mulai Julai

KUALA LUMPUR, 27 Mei - Rakyat Malaysia tidak lama lagi berpeluang untuk menikmati penerbangan terus antara Kuala Lumpur-Tashkent mulai Julai.Satu majlis menandatangan perjanjian berhubung perkara itu diadakan di Kedutaan Uzbekistan di Malaysia di sini, hari ini, melibatkan Malaysia Airlines dan Osmon Aero. Ketua Pegawai Eksekutif Osmon Aero, Anastasiya Arushanova memberitahu perkhidmatan penerbangan sewa khas akan bermula dari 9 Julai.

"Penerbangan sewa khas itu dikendalikan Osmon Aero," katanya selepas majlis pelancaran di Kedutaan Uzbekistan di Malaysia.Beliau berkata ada satu penerbangan untuk setiap 10 hari sehingga Oktober."Malaysia Airlines akan mengendalikan penerbangan terus itu. Pelancaran penerbangan terus ini memainkan peranan besar dalam memperbaharu hubungan rapat negara dan rakyat antara dua benua," katanya. Turut hadir Duta Uzbekistan ke Malaysia, Ravshan Usmanov. -BERNAMA


GBC MALTHAI ke-55 terus perkukuh jalinan pertahanan Malaysia-Thailand

KUALA LUMPUR, 26 Mei- Menteri Kanan Pertahanan, Datuk Seri Hishammuddin Tun Hussein mempengerusikan Mesyuarat ke-55 Jawatankuasa Sempadan Am Malaysia-Thailand (GBC MALTHAI) di ibu negara.Mesyuarat itu turut dipengerusikan secara bersama dengan Timbalan Perdana Menteri Thailand, Jeneral Prawit Wongsuwan yang juga merangkap Menteri Pertahanan Thailand.Mesyuarat dijangka membincangkan isu pertahanan dan keselamatan sempadan Malaysia-Thailand selain langkah bagi terus memperkukuh jalinan hubungan pertahanan kedua-dua negara.Pada mesyuarat tersebut, Malaysia diwakili Panglima Angkatan Tentera, Jeneral Tan Sri Affendi Buang, Ketua Polis Negara, Tan Sri Acryl Sani Abdullah Sani dan Ketua Setiausaha Kementerian Pertahanan, Datuk Seri Muez Abd Aziz.Manakala, delegasi Thailand diwakili Timbalan Menteri Pertahanan, Jeneral Chaichan Changongkol, Panglima Angkatan Tentera Thailand, Jeneral Chalermpol Srisawat dan Ketua Setiausaha Majlis Keselamatan Negara Thailand, Jeneral Supot Malaniyom.

(Datuk Seri Hishammuddin dan Jeneral Prawit Wongsuwan mempengerusikan secara bersama GBC MALTHAI di ibu negara)

Terdahulu pada sebelah pagi, Datuk Seri Hishammuddin menerima kunjungan hormat Jeneral Prawit Wongsuwan di pejabatnya.Ia merupakan sebahagian jadual Prawit ketika melakukan lawatan kerja rasmi sulung ke Malaysia selepas pandemik Covid-19.


Malaysia, Thailand setuju kukuhkan pertukaran maklumat dan risikan

KUALA LUMPUR, 26 Mei- Malaysia dan Thailand bersetuju untuk memperkukuhkan pertukaran maklumat tertutup dan hasil risikan dalam kalangan pihak berkuasa kedua negara bagi mencegah ancaman keselamatan bukan tradisional di kawasan sempadan. Kerjasama itu antara perkara yang dipersetujui bersama hasil Mesyuarat ke-55 Jawatankuasa Sempadan Am Malaysia-Thailand (GBC MALTHAI) di ibu negara, hari ini.Ia dipengerusikan secara bersama oleh Menteri Kanan Pertahanan, Datuk Seri Hishammuddin Tun Hussein dan Timbalan Perdana Menteri Thailand, Tuan Yang Terutama Jeneral Prawit Wongsuwan."Malaysia dan Thailand bersetuju untuk meningkatkan keberkesanan operasi secara bersama. Selain itu, aktiviti rentas sempadan secara sah akan dipermudahkan demi pertumbuhan ekonomi dan mengukuhkan komuniti kawasan perbatasan," kata kenyataan yang dikeluarkan itu.

Mesyuarat berkenaan turut bersetuju untuk memperhebat komunikasi kedua negara menerusi pelantikan Pegawai Perhubungan (LO) bagi Program Bantuan Kemanusiaan dan Bencana (HADR) di sepanjang sempadan negara.Persetujuan bersama turut dicapai bagi menjalankan eksesais Jawatankuasa Latihan Gabungan Bersama Thailand-Malaysia (JCEC Thamal) Keempat yang dijangka akan dilaksanakan pada tahun 2024.Latihan tersebut akan memfokuskan aspek bantuan ketenteraan dari negara anggota Asean dengan berlatarbelakangkan HADR, selain penekanan bagi mempromosi peranan wanita serta perkhidmatan perubatan kecemasan (EMS).GBC MALTHAI seterusnya dijangka akan dilaksanakan tahun hadapan di negara Thailand.


HFMD: Melaka catat peningkatan kes

JALAN TAMING SARI, 26 Mei - Penyakit Tangan, Kaki dan Mulut (HFMD) terus menular dan mencatatkan peningkatan kes di sekolah rendah di Melaka. Exco Pendidikan dan Teknologi negeri, Datuk Rais Yasin berkata, setakat ini sebanyak 135 kes di 67 buah sekolah rendah telah dilaporkan di negeri tersebut. Beliau berkata, daripada jumlah itu, 51 kes membabitkan murid prasekolah dan sekolah rendah di Jasin, 46 kes di daerah Alor Gajah, manakala 38 kes membabitkan murid di Melaka Tengah.  Bagaimanapun, katanya, masih tiada sekolah atau kelas yang ditutup. Manakala sesi pembelajaran dan kegiatan ko-kurikulum di sekolah berjalan seperti biasa setakat ini.

(Exco Pendidikan dan Teknologi negeri, Datuk Rais Yasin)

"Jadi saya ingin menyeru kepada para guru dan ibu bapa supaya dapat bersama-sama menjaga anak-anak kita ini terutamanya supaya tidak berlaku penularan kes yang lebih tinggi lagi. "Jadi, antara saranan yang boleh kita lakukan sentiasa kerap menjaga kebersihan anak-anak, pada masa yang sama, para ibu bapa kita mohon sekali lagi kalau nampak anak itu mempunyai simptom,segera dapatkan rawatan, jangan hantar anak-anak ke sekolah", katanya. Beliau berkata demikian selepas bersiaran dalam sebuah program di Konti MelakaFM, Jalan Taming Sari. Datuk Rais turut menasihati ibu bapa supaya tidak terlalu panik dan menghantar anak-anak yang tidak bergejala ke sekolah seperti biasa.


PM bertemu Hsien Loong bincang isu berbangkit dalam pemukiman Malaysia-Singapura

TOKYO, 25 Mei- Perdana Menteri Datuk Seri Ismail Sabri Yaakob mengadakan pertemuan empat mata bersama Perdana Menteri Singapura, Lee Hsien Loong di Tokyo pagi tadi. Pertemuan selama 30 minit bersama rakan sejawatannya itu membincangkan mengenai penganjuran acara tahunan pemukiman Malaysia-Singapura yang akan dihoskan negara itu tahun ini. "Kami berbincang mengenai tarikh pemukiman yang dijangka akan dilaksanakan pada penghujung September atau awal Oktober depan,"Delegasi Malaysia akan ke Singapura untuk membincangkan pelbagai perkara yang akan segera diselesaikan," jelasnya kepada media di Tokyo, Jepun.

(Datuk Seri Ismail bertemu Lee Hsien Loong di Imperial Hotel, Tokyo pagi tadi)

Datuk Seri Ismail Sabri Yaakob dan Lee Hsien Loong dijadualkan akan menyampaikan ucaptama dalam Persidangan Nikkei bersama beberapa ketua negara yang lain, pagi esok. Dalam lawatan kerja rasmi sulung ke Jepun kali ini, Perdana Menteri turut dijadual mengadakan pertemuan empat mata bersama Perdana Menteri Jepun, Fumio Kishida pada Jumaat.


PM rai sambutan hari raya bersama Keluarga Malaysia di Jepun

(Keluarga Malaysia di Jepun dalam sambutan hari raya bersama Perdana Menteri)

TOKYO, 25 Mei- Sempena lawatan kerja di sini, Perdana Menteri meluangkan masa bertemu Keluarga Malaysia, dalam satu majlis sambutan hari raya, berlangsung dalam suasana mesra dan meriah dengan kehadiran kira-kira 200 jemputan. Antara Keluarga Malaysia berkenaan merupakan komuniti perniagaan serta golongan pekerja di negara matahari terbit itu. Manakala mahasiswa yang hadir merupakan mereka yang sedang melanjutkan pelajaran di Tsukuba University; Utsunomiya University; dan Tokyo Denki University.Rata-ratanya teruja dapat bertemu Perdana Menteri buat pertama kali setelah lebih dua tahun tidak dapat pulang berhari raya di Malaysia disebabkan situasi COVID-19. Ismail Sabri segak berbaju melayu berwarna ungu, hadir bersama isteri Perdana Menteri, Datin Seri Muhaini Zainal Abidin. Hadir sama, Menteri Luar, Datuk Seri Saifudin Abdullah; Menteri Belia dan Sukan, Datuk Faizal Azumu; dan Menteri Perdagangan dan Antarabangsa Industri, Datuk Seri Azmin Ali serta pegawai-pegawai Kedutaan Malaysia di Tokyo.

(Ismail Sabri menyantuni Keluarga Malaysia di Jepun dalam majlis sambutan hari raya)

Terdaulu, Ismail Sabri yang kini dalam rangka lawatan kerja ke Jepun, mengadakan pertemuan empat mata bersama rakan sejawat dari Singapura, Lee Hsien Loong.

Berita berkaitan PM bertemu Hsien Loong bincang isu berbangkit dalam pemukiman Malaysia-SingapuraJadual padat menanti Perdana Menteri esok pada Persidangan Nikkei selain dijadual mengadakan pertemuan empat mata bersama Perdana Menteri Jepun, Fumio Kishida pada Jumaat.


Kementerian pelancongan Sarawak, RTM intai rekod Malaysia dengan bermukun

KUCHING, 24 Mei - Kementerian Pelancongan, Industri Kreatif dan Seni Persembahan Sarawak dan Radio Television Malaysia (RTM) Sarawak akan membuat cubaan mencipta rekod baharu Malaysia Book of Records menerusi bermukun, acara tradisional Melayu Sarawak yang menggabungkan tarian dan berbalas pantun diiringi persembahan gendang dan biola.Menteri Pelancongan, Industri Kreatif dan Seni Persembahan Sarawak Datuk Seri Abdul Karim Rahman Hamzah berkata program ‘Juh Bermukun 76 Jam Tanpa Henti’ itu akan bermula pada 5 petang Jumaat ini di Auditorium P Ramlee di sini dan akan dirasmikan oleh Premier Sarawak Tan Sri Abang Johari Tun Openg pada 30 Mei ini.Bercakap dalam sidang media bagi mempromosikan program itu di sini hari ini, Abdul Karim berkata acara itu juga bersempena ulang tahun Hari RTM ke-76 dan 100 hari kementeriannya."Seramai 76 peserta mukun terlibat dalam persembahan Juh Bermukun dengan penyertaan bukan sahaja melibatkan peserta mukun di seluruh Sarawak tetapi juga dari Sabah dan Labuan," katanya.

(Program ‘Juh Bermukun 76 Jam Tanpa Henti’ akan bermula Jumaat ini pukul 5 petang)

Beliau berkata kesemua saluran radio RTM Sarawak menyiarkan acara terbabit secara lintas langsung  pada masa yang sesuai di saluran masing-masing dan secara langsung di Saluran TV1 menerusi Saluran Berita Semasa, Selamat Pagi Malaysia serta saluran radio seperti SARAWAKfm, WAIfm dan REDfm. - BERNAMA


Lapangan terbang Sarawak rekod 3.56 juta pergerakan penumpang suku pertama 2022

KUCHING, 24 Mei- Sebanyak 95,539 pergerakan pesawat dan 3.56 juta penumpang direkodkan di lapangan terbang Sarawak pada suku pertama tahun ini, kata Menteri Pengangkutan negeri Datuk Seri Lee Kim Shin pada persidangan Dewan Undangan Negeri hari ini.Beliau berkata sejumlah 82.3 juta kilogram pergerakan kargo juga direkodkan untuk tempoh yang sama dan angka itu dijangka meningkat selepas kerajaan memutuskan untuk menarik balik perintah penutupan sempadan berikutan keadaan pandemik COVID-19 yang bertambah baik.“Kekerapan penerbangan telah meningkat secara beransur-ansur tetapi bukan tanpa isu seperti yang diketengahkan dalam media. Mesti ada penerbangan mencukupi untuk memenuhi keperluan pelawat dan untuk pergerakan kargo,” katanya ketika menggulung perbahasan usul ucapan terima kasih atas ucapan perasmian Yang Dipertua Negeri Sarawak di sini hari ini.

Beliau berkata setakat ini jumlah penerbangan mingguan yang diluluskan ke Sarawak adalah 619 terdiri daripada 33 penerbangan antarabangsa dan 586 penerbangan domestik.“Kementerian saya bekerjasama rapat dengan pihak berkuasa penerbangan berkaitan untuk mengkaji kemungkinan meningkatkan kekerapan penerbangan terutamanya pada musim perayaan dan untuk memperluaskan liputan penerbangan ke destinasi antarabangsa lain di rantau ini,” katanya. - BERNAMA


245 sekolah usang di Sarawak sudah dibaik pulih

KUCHING, 24 Mei - Sejumlah 245 sekolah yang dikategorikan sebagai usang di Sarawak setakat ini telah dibaiki, dibina semula atau dipindahkan daripada 1,020 sekolah yang telah dikenal pasti di seluruh negeri ini sejak 2016.Menteri Pelajaran, Inovasi dan Pembangunan Bakat Sarawak, Datuk Roland Sagah Wee Inn berkata projek yang telah siap itu adalah antara 455 yang telah diluluskan untuk dilaksanakan.“Sebanyak 565 lagi sekolah usang masih lagi dalam pertimbangan bagi pembangunan masa depan,” katanya dalam ucapan penggulungan kementeriannya bagi usul menjunjung kasih titah Yang Dipertua Negeri Sarawak sempena perasmian persidangan Dewan Undangan Negeri (DUN) hari ini. Dari segi pembiayaan untuk projek berkenaan, beliau berkata Kerajaan Persekutuan melalui Kementerian Pendidikan telah memperuntukkan RM1.7 bilion untuk 242 projek pembangunan sekolah sejak 2016.

Kerajaan Sarawak menyuntik RM1.3 bilion bagi 213 projek pembangunan sekolah yang merangkumi bayaran pendahuluan RM1 bilion kepada Kerajaan Persekutuan, Projek Rakyat (RM140 juta) dan projek menaik taraf sekolah Lembaga Pembangunan Koridor Wilayah (RECODA) (RM160 juta), katanya. - BERNAMA


SPRM buka 379 kertas siasatan, 425 ditahan setakat April

PUTRAJAYA, 24 MEI 2022- Suruhanjaya Pencegahan Rasuah Malaysia (SPRM) membuka sebanyak 379 kertas siasatan membabitkan 425 tangkapan pada empat bulan pertama tahun ini.Menurut Ketua Persuruhjaya SPRM, Tan Sri Azam Baki ia membabitkan rasuah, penggubahan wang haram dan kanun keseksaan."Tahun lalu, SPRM membuka 829 kertas siasatan yang mengakibatkan 851 tangkapan dengan jumlah aset yang dirampas berjumlah 162 juta, manakala jumlah yang dilucuthakkan ialah sebanyak RM5.13 bilion," katanya ketika menyampaikan ucaptama pada Forum Antirasuah Malaysia ke-3 di sini, hari ini.Turut hadir Pengerusi dan Pengasas Institut Strategi Antarabangsa (ISI) Cheah Chyuan Yong. Forum anjuran ISI itu bertujuan mencari kaedah yang berkesan dalam membanteras rasuah.

Katanya, suku pertama tahun ini sahaja turut merekodkan sebanyak RM12.58 juta aset dirampas dan RM59 juta dilucut hak.Pada forum itu, Azam menggesa syarikat korporat sama ada tempatan atau asing untuk memanfaatkan rebat potongan cukai dengan menganjurkan Program Tanggungjawab Sosial Korporat )CSR) berkaitan pencegahan rasuah dan pendidikan.Jelasnya, dengan penganjuran program CSR, syarikat layak memohon potongan cukai daripada pendapatan kasar perniagaan amaun bersamaan dengan jumlah perbelanjaan yang ditanggung untuk program sedemikian, yang dijalankan dengan kerjasama SPRM."Insentif pelepasan cukai di bawah Seksyen 34 (6) (h) Akta Cukai Pendapatan 1967 adalah untuk menggalakkan lebih banyak syarikat swasta bekerjasama dengan SPRM menjalankan program pencegahan rasuah yang akan memberi manfaat kepada orang ramai termasuk sekolah dan institusi pengajian tinggi," katanya.


Malaysia, Jepun bakal muktamad MoC penghantaran pekerja mahir - Saravanan

PUTRAJAYA, 24 Mei - Memorandum Kerjasama (MoC) berhubung penghantaran pekerja mahir Malaysia dan sektor tertentu untuk bekerja di Jepun akan dimuktamadkan oleh kedua-dua negara, kata Menteri Sumber Manusia Datuk Seri M. Saravanan.Beliau berkata ia antara inti pati utama dalam rangka lawatan kerjanya ke Jepun bermula esok (25 Mei) hingga 28 Mei depan, bersempena lawatan Perdana Menteri Datuk Seri Ismail Sabri Yaakob ke negara itu.Dalam satu kenyataan hari ini, Saravanan berkata beliau akan menandatangani MoC itu bersama-sama dengan Menteri Kehakiman Jepun Yoshihisa Furukawa, selain melibatkan penyertaan Kementerian Luar Negeri, Kementerian Kesihatan, Buruh dan Kebajikan serta Agensi Polis Negara Jepun.“Matlamat MoC adalah untuk membantu memartabatkan Pendidikan Teknikal dan Latihan Vokasional (TVET) negara bagi melahirkan tenaga kerja mahir dalam kalangan pekerja tempatan.“MoC itu juga memberi peluang kepada rakyat tempatan memperoleh pengalaman dan kepakaran di Jepun untuk satu tempoh masa dan apabila mereka pulang kelak, mereka dapat menyumbang kepada industri berkaitan di Malaysia,” kata Saravanan.MoC berkenaan menggariskan 14 sektor penghantaran pekerja mahir merangkumi pelbagai industri iaitu perkakasan dan bahagian mesin, penerbangan, pembaikan dan penyelenggaraan automobil serta jentera perindustrian.

Saravanan berkata MoC tersebut juga selaras dengan hasrat kerajaan dalam Wawasan Kemakmuran Bersama (WKB2030) iaitu mencapai sasaran 35 peratus pekerja berkemahiran tinggi dalam guna tenaga negara.Dalam rangka lawatan kerja itu, Saravanan juga dijadual melawat Cyberdyne Studio untuk melihat teknologi neuro-robotik tercanggih, Robot Suit HAL iaitu robot cyborg pertama di dunia berkaitan pemulihan dan rehabilitasi.“Ia akan menjadi penanda aras untuk penubuhan Pusat Rehabilitasi Neuro-Robotik dan Cybernics Kebangsaan yang bakal dibina di Perak,” kata Saravanan. - BERNAMA


12 pemain industri dan persatuan penternak beri jaminan bekalan ayam mencukupi

KUALA LUMPUR, 24 Mei- Pihak industri ayam memberi jaminan ladang-ladang mereka akan terus membekalkan ayam untuk keperluan pasaran tempatan.Komitmen itu dinyatakan 12 pemain industri dan persatuan penternak dalam sesi libat urus bersama Kementerian Pertanian dan Industri Makanan (MAFI). MAFI dalam satu kenyataannya memaklumkan, kementerian mengambil maklum terhadap semua isu dibangkitkan yang menjejaskan operasi seterusnya memberikan kesan kepada bekalan ayam.

Pada pertemuan itu isu berkaitan pemberian subsidi ayam melalui Jabatan Veterinar Malaysia (DVS) kepada penternak juga dibincangkan.Justeru, DVS akan terus mempermudah dan mempercepatkan proses tuntutan subsidi penternak ayam bagi merancakkan aktiviti pengeluar makanan ke arah meningkatkan pengeluaran domestik. Sebelum ini, MAFI telah mempermudahkan prosedur permohonan bagi mempercepatkan pembayaran subsidi kepada penternak ayam. Tindakan juga sedang diambil dengan mobilasi lebih banyak pegawai ke peringkat negeri bagi segerakan semakan permohonan.


Singapura dapatkan bekalan ayam daripada sumber alternatif

SINGAPURA -24 Mei - Singapura akan bekerjasama dengan pihak berkepentingan untuk meminimumkan kesan kekurangan bekalan berikutan tindakan Malaysia menghentikan sementara eksport ayam.Menurut kenyataan Singapore Food Agency (SFA), antara langkah yang akan diambil ialah mengaktifkan rantaian bekalan bagi meningkatkan import ayam sejuk daripada sumber alternatif, meningkatkan import ayam sejuk beku daripada pembekal bukan Malaysia, atau mengambil daripada stok ayam itik.Perdana Menteri Malaysia Datuk Seri Ismail Sabri Yaakob pada Isnin mengumumkan, eksport sehingga 3.6 juta ekor ayam akan dihentikan mulai 1 Jun sehingga harga ayam dan pengeluaran stabil.Tindakan itu sebagai langkah jangka pendek bagi mengatasi isu bekalan dan harga ayam.Menurut SFA, walaupun mungkin berlaku gangguan sementara pada bekalan ayam sejuk, pilihan ayam sejuk beku masih ada untuk mengatasi kekurangan.

(Singapura cuba minimumkan impak bekalan dari Malaysia)

Kira-kira 34% daripada import ayam Singapura pada 2021 adalah dari Malaysia.Hampir kesemuanya diimport dalam bentuk ayam hidup yang disembelih dan disejukkan di Singapura.


PM terima anugerah Ijazah Kehormat Doktor Perubatan dari Universiti Nihon

TOKYO, 24 Mei - Perdana Menteri Datuk Seri Ismail Sabri Yaakob pada Selasa menerima anugerah Ijazah Kehormat Doktor Perubatan dari Universiti Nihon, antara universiti swasta terkemuka dan tertua di Jepun.Anugerah itu sebagai mengiktiraf usaha dan sumbangan Perdana Menteri dalam memerangi pandemik COVID-19.Perdana Menteri menerima anugerah berkenaan daripada Presiden Universiti Nihon, Dr Naoto Kao, ketika mengadakan lawatan kerja rasmi ke Jepun selama enam hari.

(Perdana Menteri menerima anugerah daripada Presiden Universiti Nihon, Dr Naoto Kao)

Menyatakan penghargaannya menerima anugerah berkenaan, Datuk Seri Ismail Sabri berkata anugerah itu bukan hanya untuknya tetapi buat seluruh Keluarga Malaysia yang bersatu hati bersama-sama kerajaan menghadapi pandemik COVID-19."Semua itu dicapai hasil strategi kesihatan yang berkesan dan pelaksanaan kawalan pergerakan serta sokongan penuh daripada rakyat," katanya di sini.Menurutnya, Malaysia juga diiktiraf antara negara terbaik menangani pandemik COVID-19 oleh beberapa agensi seperti Bloomberg dan Nikkei.

BERITA LAIN LAWATAN PM KE JEPUN*Integrasi ekonomi serantau, kerjasama pascapandemik fokus kunjungan PM ke Jepun*Lawatan kerja rasmi PM ke Jepun, perkukuh hubungan diplomatik 65 tahun *Malaysia minat pelajari pengurusan terbaik Bandar Itabashi, Tokyo - PM


Op Selamat 18: Kemalangan musim raya di Terengganu meningkat

KUALA TERENGGANU, 23 Mei- Sebanyak 558 kes kemalangan jalan raya telah direkodkan di Terengganu sepanjang tempoh Op Selamat 18 sempena Hari Raya Aidilfitri yang berakhir 8 Mei lalu.Ketua Polis Terengganu, Datuk Rohaimi Md Isa berkata berlaku pertambahan 20 kes atau empat peratus berbanding 538 kes kemalangan yang direkodkan bagi tempoh sama pada tahun 2019.Bagaimanapun menurut beliau, kes kemalangan maut menunjukkan penurunan dengan sembilan kematian berbanding 11 kes pada 2019.  Daerah Besut pula mencatatkan tiga kes kemalangan maut, dua di Setiu dan masing-masing satu kes di Kuala Terengganu, Marang, Kemaman dan Dungun.  "Kita telah mendapat tempat kedua dari segi kontinjen kedua terbaik bagi keseluruhan kontinjen dan juga bagi kategori daerah kita mendapat tempat ketiga iaitu oleh daerah Kemaman. Ianya adalah berdasarkan kepada kadar kemalangan yang menurun dan kelancaran trafik diambil kira daripada perkara-perkara tersebut. Alhamdulillah kejayaan itu amat bermakna buat kontinjen Terengganu," katanya pada Rumah Terbuka Aidilfitri IPK Terengganu, semalam.

(Datuk Rohaimi (berdiri) melayan sebahagian tetamu pada program Rumah Terbuka IPK Terengganu di Kuala Terengganu)

Sementara itu, sebanyak 13 kes pecah rumah yang melibatkan kerugian keseluruhan RM51,535 dicatatkan di seluruh negeri ini sepanjang tempoh Op Selamat 18. Ujar beliau, kes pecah rumah itu direkodkan di empat daerah iaitu Kuala Terengganu dengan lapan kes, Besut dan Dungun masing-masing dua kes serta satu kes di Kemaman.


Integrasi ekonomi serantau, kerjasama pascapandemik fokus kunjungan PM ke Jepun

Hubungan dua hala Malaysia-Jepun juga akan dapat diperincikan Perdana Menteri menerusi sesi pertemuan dengan rakan sejawatannya Fumio Kishida termasuk prospek perluasan kerjasama pascapandemik COVID-19 dan pembukaan sempadan.

Ia adalah pertama kali kedua-dua pemimpin bertemu sejak kedua-duanya menjawat jawatan Perdana Menteri.

Menurut Kuasa Usaha Sementara Kedutaan Besar Malaysia di Tokyo, Nor'Azam Mohd Idrus, selain matlamat utama pertemuan empat mata, Datuk Seri Ismail akan membawa misi meluaskan lagi hubungan 65 tahun Kuala Lumpur bersama Tokyo dan menjayakan Dasar Pandang Ke Timur yang banyak menyumbang kepada pelbagai aspek pembangunan kedua-duanya.

Untuk itu, kedua-dua Perdana Menteri bakal menyaksikan tiga majlis menandatangani memorandum kerjasama di antara kerajaan Malaysia dan Jepun.

Ia melibatkan memorandum kerjasama di antara Kementerian Ekonomi, Perdagangan dan Industri Mengenai Industri Pesawat, diterajui Kementerian Perdagangan dan Antarabangsa (MITI), Kerjasama Rangka Kerja Asas bagi Kerjasama Maklumat Pengoperasian Sistem Sumber Manusia Asing Berstatus Pekerja Mahir diterajui Kementerian Sumber Manusia dan kerjasama Kementerian Pendidikan, Budaya, Sains dan Teknologi Mengenai Golongan Belia yang diterajui Kementerian Belia dan Sukan.

(Sesi sidang media mengenai Lawatan Kerja Rasmi YAB Perdana Menteri ke Jepun pada 23-28 Mei 2022 oleh Nor'Azam Mohd Idrus, Kuasa Usaha Sementara Kedutaan Besar Malaysia di Tokyo)

Pada masa sama, ucaptama Perdana Menteri di hadapan peserta Persidangan Nikkei kali ke-27 yang terdiri daripada komuniti politik, perniagaan dan akademik rantau Asia Pasifik juga antara yang dinantikan menerusi lawatan kerja rasmi kali ini.

"Beliau dijangka membangkitkan isu-isu termasuk meningkatkan integrasi ekonomi serantau, memperkasa mekanisme rundingan dan kerjasama dalam menangani perubahan iklim. Penyertaan beliau di platform ini akan membolehkan Malaysia berkongsi idea dan pengalaman dalam menentukan hala tuju rantau Asia pada masa hadapan".

Semasa lawatan itu juga, Perdana Menteri dijangka mengadakan pertemuan dengan tokoh-tokoh korporat dan ahli perniagan daripada syarikat-syarikat terbesar Jepun bagi menarik pelaburan langsung asing (FDI) antara kedua-duanya.

Pertemuan yang dijadual termasuk bersama syarikat Mitsui Fudosan, Mitsubishi Power dan Marubeni yang berhasrat mengembangkan lagi pelaburan di Malaysia, selain komuniti perniagaan dari Itabashi City.

Menerusi pertemuan yang diatur, Malaysia mengharapkan penghasilan hubungan lebih baik sekali gus menarik minat lebih banyak pelaburan masuk ke dalam negara.

Mengenai hubungan perdagangan Malaysia-Jepun, pada bulan Januari hingga Mac tahun ini, jumlah perdagangan direkodkan meningkat 13.3% kepada RM41.75 bilion berbanding RM36.86 bilion tempoh sama tahun lalu.

Pada tahun 2021, Jepun merupakan rakan dagang ke-4 terbesar Malaysia dengan jumlah dagangan bernilai RM149 bilion. Sehingga 2021, Jepun adalah pelabur asing ke-3 terbesar di Malaysia dalam sektor pembuatan bagi projek-projek yang dilaksanakan berjumlah RM90.9 bilion.

Beliau dijangka menyampaikan ucaptama sulungnya menggunakan Bahasa Melayu pada Persidangan Nikkei ke-27 di Tokyo pada Khamis.

Datuk Seri Ismail juga akan menggunakan Bahasa Melayu dalam semua sesi ucapan pada majlis rasmi di Tokyo yang melibatkan delegasi asing dan media tempatan.

"Setaraf dengan dasar pandang ke timur ke-40 dan hubungan diplomatik ke-65 jadi ada beberapa program yang akan dilakukan untuk memperkasa Bahasa melayu. Kita ada Kerjasama dengan Tokyo University of Foreign Studies yang merupakan university yang mempunyai Bahasa melayu… ini adalah kerjasama antara ASEAN-Japan Centre dan juga beberapa organisasi lain", kata Nor'Azam

Selain pemerkasaan Bahasa Kebangsaan, Perdana Menteri akan turut membawa pengenalan konsep Keluarga Malaysia di Jepun, seperti juga dalam kunjungan rasminya ke Amerika Syarikat dan United Kingdom.

Pada lawatan kerja rasminya ke Jepun ini, Perdana Menteri akan diiringi isteri Datin Seri Muhaini Zainal Abidin, di samping Menteri-menteri lain iaitu Menteri Luar, Datuk Seri Saifuddin Abdullah, Menteri Kanan Perdagangan Antarabangsa dan Industri, Datuk Seri Mohamed Azmin Ali, Menteri Sumber Manusia, Datuk Seri M. Saravanan,  Menteri Wilayah Persekutuan, Datuk Seri Dr. Shahidan Kassim, Menteri Belia dan Sukan, Datuk Seri Ahmad Faizal Azumu, Utusan Khas Perdana Menteri ke Asia Timur, Datuk Seri Dr Richard Riot Anak Jaem, Timbalan Menteri I, Kementerian Pembangunan Luar Bandar, YB Dato’ Sri Abdul Rahman Haji Mohamad dan pegawai-pegawai kanan kerajaan.

Berita berkaitan Lawatan kerja rasmi PM ke Jepun, perkukuh hubungan diplomatik 65 tahun


Pertimbang semula elaun kenangan kepada penerima Pingat Jasa Malaysia

JOHOR BAHRU, 23 Mei - Kementerian Pertahanan merayu supaya kerajaan mempertimbangkan semula pemberian elaun kenangan kepada veteran Angkatan Tentera Malaysia (ATM) yang menerima Pingat Jasa Malaysia (PJM). Timbalan Menteri Pertahanan, Datuk Sri Ikmal Hisham Abdul Aziz berkata perkara itu sudah dibawa kepada Kementerian Kewangan untuk disemak semula. "Sebelum ini penerima PJM diberi secara 'one off', tetapi ini bergantung kepada kedudukan kewangan negara. Jadi pada dua tahun lepas ada veteran menerima, tetapi setahun berikutnya tiada tapi diberi kepada balu," kata Ikmal Hisham. 704 veteran ATM termasuk 47 veteran kurang upaya dan dua balu menerima PJM, sebagai penghargaan terhadap jasa dan bakti mereka terutamanya semasa darurat.Dalam pada itu, Program Kerjaya Gig Ekonomi Veteran ATM dengan kerjasama kolaborasi Jabatan Hal Ehwal Veteran (JHEV) ATM dengan Code Seven Technology Sendirian Berhad menyasarkan penyertaan 10,000 veteran ATM, untuk tahun ini.Sehingga kini seramai 3,780 veteran ATM sudah ditawarkan bekerja melalui program berkenaan sejak ia dilancarkan pada 12 Januari tahun ini. Ikmal Hisham berkata program tersebut memberi peluang pekerjaan kepada veteran ATM dengan konsep gig yang fleksibiliti bagi masa dan lokasi.

(Ikmal Hisham ketika majlisPenganugerahan Pingat Jasa Malaysia (PJM) Peringkat Negeri Johor di sini)

"Program yang cukup baik yang saya sendiri lancarkan. Mereka menawarkan fleksibiliti dimana konsepnya macam ciri-ciri keselamatan. Contohnya kita tinggal rumah kita atau keluarga kita. Jika ada kebimbangan kita boleh buat panggilan dengan menggunakan kod 7. Melalui perkhidmatan ini mereka akan hantar anggota yang berdaftar untuk dari segi keselamatan," kata Ikmal Hisham di sini. Kerajaan menerusi Jabatan Hal Ehwal Veteran (JHEV) ATM juga sudah melaksanakan 1,000 Program Cakna Veteran sepanjang tahun ini untuk menambah baik taraf hidup dan kesejahteraan Veteran ATM. Selain menyediakan pengajian percuma kepada 2,500 anak-anak veteran ATM sepanjang lima tahun bermula hujung Mei ini,dengan kerjasama Universiti Tun Abdul Razak (UNIRAZAK).  Program ditanggung sepenuhnya JHEV ATM dan UNIRAZAK melibatkan anggaran pembiayaan RM31.3 juta.


Lawatan kerja rasmi PM ke Jepun, perkukuh hubungan diplomatik 65 tahun

TOKYO, 22 Mei - Kira-kira sebulan lalu, Perdana Menteri, Datuk Seri Ismail Sabri Yaakob dan rakan sejawatannya dari Jepun, Fumio Kishida mengadakan sidang Jepun-Malaysia, hanya menerusi panggilan telefon, membincangkan dan mengutarakan kebimbangan terhadap isu serantau dan antarabangsa terutama konflik Rusia-Ukraine yang berisiko menggugat kestabilan rantau Asia.Perbincangan tersebut dijangka akan akan dapat diperincikan kali ini di Tokyo, sempena kerja rasmi sulung Perdana Menteri ke negara matahari terbit itu bermula esok.Keakraban hubungan Malaysia-Jepun sejak negara mencapai kemerdekaan tidak lagi boleh disangkal.Lebih 6 dekad usianya, istimewa kunjungan Perdana Menteri kali ini bakal membuka lebih banyak peluang kerjasama di antara Kuala Lumpur dan Tokyo selanjutnya.Jadual padat menanti Datuk Seri Ismail Sabri selama 6 hari lawatan bermula dengan ketibaannya di Tokyo malam esok.Sudah pasti, agenda utama Perdana Menteri untuk bertemu rakan sejawatannya Fumio Kishida, selain rakan-rakan sejawatan lain yang turut serta dalam persidangan Nikkei kali ini.Berdasarkan laman web penganjur, antara pemimpin yang dijangka hadir termasuk Perdana Menteri Singapura, Thailand, Kemboja, Laos, Vietnam, Bangladesh serta bekas-bekas pemimpin dunia.Perdana Menteri pula dijadual menyampaikan ucaptama dan berdialog dengan peserta persidangan tahunan Nikkei kali ke-27 dan mengadakan pertemuan dengan pemimpin-pemimpin perniagaan utama Jepun yang telah diatur dalam mempromosi Malaysia sebagai destinasi pelaburan kondusif.

(Kunjungan Perdana Menteri, Datuk Seri Ismail Sabri Yaakob bakal membuka lebih banyak peluang kerjasama di antara Kuala Lumpur dan Tokyo)

Sesuai dengan tema persidangan, Mentakrif Semula Peranan Asia, Dalam Dunia Yang Berpecah Belah’, Perdana Menteri sudah pasti membawa nada sama yang disuarakan ketika di Washington baru-baru ini, bahawa Malaysia akan menekankan ‘Kepaksian ASEAN’ dalam hubungan dengan kuasa besar seperti Amerika Syarikat. Ia juga suara Malaysia mewakili rantau ASEAN mempertahankan pendirian serantau agar boleh membangun bersama dalam memajukan rantau ini seperti rantau-rantau lain.Di luar persidangan Nikkei, Perdana Menteri turut dijadual menghadiri sesi temuramah bersama media tempatan Jepun.Membuktikan sokongan dan keakraban kedua-dua negara, Perdana Menteri dijangka akan dianugerahkan Ijazah Kehormat Doktor Falsafah daripada Universiti Nihon. Penganugerahan ijazah akan disempurnakan dalam satu majlis yang dijadual berlangsung di bandar Itabashi.Sementara itu, rakyat Malaysia yang berada di Tokyo teruja menanti ketibaan Perdana Menteri di negara matahari terbit itu.Rata-rata mereka yang sama ada sedang bekerja atau melanjutkan pelajaran di Jepun merasakan ini waktu terbaik untuk melepas kerinduan bertemu rakyat Malaysia yang terdiri daripada delegasi persidangan, apatah lagi selepas tidak dapat pulang ke tanah air sepanjang Covid-19 melanda.Dr Amirudin Abdul Wahab dan Hartini Samsudin antara yang teruja menanti ketibaan Perdana Menteri di negara matahari terbit itu. Mereka merasakan ini waktu terbaik untuk melepas kerinduan bertemu rakyat Malaysia yang terdiri daripada delegasi persidangan, apatah lagi selepas tidak dapat pulang ke tanah air sepanjang Covid-19 melanda.Laporan oleh Azmah Abdul Wahab dari Tokyo, Jepun.


Pindaan undang-undang tangani kes penipuan dalam talian perlu dilakukan segera

SHAH ALAM, 22 Mei - Pindaan undang-undang bagi menangani kes penipuan dalam talian atau scammer yang terus meningkat perlu dilakukan segera.Ketua Polis Selangor, Datuk Arjunaidi Mohamed, berharap Seksyen 420 Kanun Keseksaan (Akta 574) dipinda kerana dilihat tidak selari dengan perkembangan semasa terutamanya salahlaku penipuan dalam talian.

"Tangkapan satu benda yang lain tetapi dari segi pertuduhannya timbul masalah dari segi perundangan. Undang-undang penipuan yang ada lebih melibatkan tipu secara bersemuka, ini penipuan secara dalam talian ada masalah dari segi pertuduhan".

(Ketua Polis Selangor, Datuk Arjunaidi Mohamed)

Sebanyak 150 kes penipuan dalam talian dilaporkan bermula Januari sehingga April tahun ini membabitkan kerugian RM19.8 juta di Selangor.Beliau turut meminta pihak bank memperkemas dan meningkatkan keselamatan dan prosedur operasi standard (SOP) pemindahan wang secara dalam talian bagi membendung jenayah itu.Beliau ditemui dalam sidang media selepas Penyampaian Sijil Pelantikan Pegawai Kor Suksi di Shah Alam.


Malaysia minat pelajari pengurusan terbaik Bandar Itabashi, Tokyo - PM

TOKYO, 24 Mei - Malaysia berminat mempelajari pengurusan terbaik daripada bandar raya Itabashi di Tokyo, terutamanya mengenai kaedah mengurangkan impak akibat pandemik.Perdana Menteri, Datuk Seri Ismail Sabri Yaakob menyatakan demikian ketika pertemuannya bersama Datuk Bandar Itabashi, Takeshi Sakamoto pada hari kedua lawatan kerja rasminya ke Jepun."Saya berminat bertukar-tukar pandangan dan mempelajari pengalaman yang ada," katanya.Menurut Perdana Menteri, daripada apa yang disaksikan sepanjang pengamatannya di bandaraya Itabashi, beliau percaya banyak perkara yang boleh dipelajari Malaysia apatah lagi ketika pelbagai sektor sosial dan ekonomi perlu dibangunkan semula agar kembali dapat beroperasi secara optimum.

(Perdana Menteri, Datuk Seri Ismail Sabri Yaakob bertemu Datuk Bandar Itabashi Takeshi Sakamoto)

“Malaysia sememangnya mengagumi Jepun kerana pencapaiannya yang tinggi dalam bidang sains dan teknologi, serta kejayaannya dalam pengurusan kebajikan rakyat dan kerjasama di peringkat antarabangsa. Saya berpandangan, kedua-dua buah negara boleh berganding bahu bersama-sama untuk mempromosi SDG di peringkat serantau dan antarabangsa” katanya.Terdahulu sebaik tiba di bandar Itabashi, Datuk Seri Ismail bersama isteri dan delegasi diberi sambutan rasmi oleh Datuk Bandar Itabashi. Ia merupakan majlis meraikan lawatan sulung beliau ke Jepun sejak memegang jawatan Perdana Menteri Malaysia. Itabashi adalah salah satu daripada 23 pusat bandar dalam metropolis Tokyo.

Berita lain mengenai lawatan kerja rasmi ke Jepun Integrasi ekonomi serantau, kerjasama pascapandemik fokus kunjungan PM ke Jepun PM tiba di Tokyo, lawatan rasmi Lawatan kerja rasmi PM ke Jepun, perkukuh hubungan diplomatik 65 tahunDalam majlis sama, Perdana Menteri turut meluangkan masa bertemu komuniti perniagaan Itabashi mengenai potensi pelaburan yang boleh ditawarkan di antara kedua-dua negara.Ismail Sabri tiba di Tokyo tengah malam Isnin untuk memulakan lawatan kerja rasminya selama enam hari ke Jepun.Turut hadir Menteri Wilayah Persekutuan Datuk Seri Dr Shahidan Kassim, Menteri Belia dan Sukan Datuk Seri Ahmad Faizal Azumu dan Datuk Seri Mahadi Che Ngah Datuk Bandar Kuala Lumpur.


Pengunjung harap jelajah AKM Sabah diteruskan tahun depan

(Penari kebudayaan menunjukkan aksi menyumpit sempena Jelajah Aspirasi Keluarga Malaysia (AKM) di Sabah International Convention Centre hari ini/FOTO BERNAMA)

KOTA KINABALU, 22 Mei - Rata-rata pengunjung Jelajah Aspirasi Keluarga Malaysia (AKM) yang diadakan di Pusat Konvensyen Antarabangsa Sabah (SICC) di sini bermula Jumaat lepas hingga hari ini berharap program itu terus diadakan pada masa akan datang.Ini kerana ia bukan hanya memanfaatkan peniaga malah penduduk Sabah untuk mengetahui pelbagai program terutama daripada kerajaan.Ahli Persatuan Penjaja dan Peniaga Kecil Sabah Mardin Abdul Ghani, 70, berkata Jelajah AKM dilihat dapat membantu meningkatkan ekonomi usahawan di negeri itu khususnya peniaga kecil.Beliau berkata ramai ahli persatuan tersebut terlibat dalam aktiviti pameran dengan mengetengahkan produk masing-masing."Kita juga dapat melihat pameran daripada agensi kerajaan yang membolehkan mendapatkan maklumat tepat mengenai sesebuah agensi yang kita tidak tahu sebelum ini," katanya kepada Bernama.

(Perdana Menteri, Datuk Seri Ismail Sabri Yaakob merasmikan Majlis Jelajah Aspirasi Keluarga Malaysia Peringkat Negeri Sabah di Sabah International Convention Centre (SICC) di Kota Kinabalu pada 20 Mei (Jumaat)/FOTO FB KPM)

Senada dengan Mardin, Rosnani Fadli, 50, berharap Jelajah AKM dapat diadakan sekurang-kurangnya dua kali setahun.Suri rumah dari Putatan itu berkata Jelajah AKM mampu mengeratkan hubungan kekeluargaan selain memberi peluang kepada golongan belia mendapatkan maklumat daripada pelbagai agensi yang berkaitan."Dengan adanya aktiviti ini, tidaklah rakyat Sabah ketinggalan kerana saya lihat banyak gerai pameran yang lebih memberi manfaat kepada golongan belia," katanya yang gembira apabila menerima susu percuma daripada Kempen Jom Minum Susu di Laman Sekuriti Jaminan Makanan Negara.Anggota Tentera Laut Diraja Malaysia Mohd Hanif Ibrahim, 42, berkata aktiviti program tersebut disusun sangat menarik kerana menghimpunkan semua agensi kerajaan dan swasta sekali gus memberi pendedahan kepada warga Sabah."Rakyat Sabah dapat mengenali dan mendekati agensi kerajaan serta perkhidmatan yang diberikan untuk rakyat," katanya.Siti Arinah Mohd Adnan, 58, dari Telipok pula berkata beliau lebih tertumpu mengunjungi bahagian pertanian kerana banyak barangan makanan kering boleh dibeli dengan harga berpatutan.“Jika diadakan lagi program ini, mak cik harap supaya disediakan lebih banyak kawasan meletak kenderaan sebab tadi mak cik terpaksa berjalan jauh,” katanya dengan menambah antara jualan yang menarik perhatiannya ialah minuman air kelapa yang dipek di dalam kotak dan penghasilan kraftangan daripada Jabatan Penjara. - BERNAMA


17 kampung terjejas, 32 mangsa banjir dipindahkan di Sipitang

SIPITANG, 22 Mei - Sebanyak 17 kampung terjejas dan 32 orang daripada 11 keluarga dipindahkan setakat tengah hari ini dalam kejadian banjir di Sipitang.Jawatankuasa Pengurusan Bencana Negeri Sabah dalam kenyataan hari ini memberitahu kampung terlibat termasuk Kampung Menengah Ulu Sipitang, Kampung Skim Sindumin, Kampung Pantai, Kampung Tanjung Nipis, Kampung Kawang, Kampung Banting, Kampung Bangsal.Kampung Jalan Masjid SIndumin, Kampung Kawang Baru, Kampung Luagan, Kampung Luagan Pantai, Kampung Masjid Pantai, Kampung Pantai Lama, Kampung Skim Baru Sindumin, Kampung Siputul,  Kampung Mendulong, dan Kampung Kaban.

Menurut kenyataan itu, 32 mangsa dipindahkan bermula tengah malam tadi ke Pusat Pemindahan Sementara Dewan Mini Mesapol yang dibuka sejak lewat petang semalam."Hujan lebat berterusan sejak Jumaat lepas menyebabkan paras air Sungai Mengalong dan Sungai Lukutan naik dengan mendadak, limpahan air berlebihan menyebabkan kampung berdekatan dinaiki air...pemantauan pada masa ini kampung terlibat masih digenangi air," kata kenyataan itu.Menurutnya, sebanyak enam jalan terjejas yang hanya boleh dilalui kenderaan berat atau pacuan empat roda iaitu Jalan Kampung Menengah, Jalan Kampung Tanjung Nipis, Jalan Kampung Bangsa, Jalan Luagan Sindumin, Jalan Skim Sindumin dan Jalan Masjid Kampung Pantai.Cuaca di Sipitang pada masa ini cerah, namun hujan di beberapa kawasan di Sabah antaranya sekitar pantai timur di Sandakan dan Tawau.Sipitang adalah sebuah daerah di pedalaman negeri ini, sekitar 144 kilometer ke arah selatan dari Kota Kinabalu dan sebuah daerah Sabah yang bersempadan dengan Sarawak. - BERNAMA


Pemansuhan AP langkah tepat, jamin kelangsungan bekalan makanan - Nanta

PUTRAJAYA, 22 Mei - Langkah pemansuhan import (AP) untuk bahan makanan adalah bertepatan dengan hasrat menjamin kelangsungan bekalannya dan dijangka mencetuskan lambakan di pasaran, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi.Beliau berkata langkah itu akan memberi kelebihan kepada pengguna apabila bekalan mudah didapati berbanding keadaan semasa.“Daya saing di pasaran membabitkan barangan keperluan asas akan lebih kompetitif dan diunjur bakal mencetuskan pengurangan harga mengikut kuantum tertentu, bergantung kepada aspek kualiti dan pembungkusan,” katanya dalam kenyataan hari ini.Rabu lepas Perdana Menteri Datuk Seri Ismail Sabri Yaakob dilaporkan berkata kerajaan bersetuju untuk tidak mengenakan AP bagi import sebarang bahan makanan berkuat kuasa serta merta, bagi memastikan bekalan makanan negara mencukupi.Ia antaranya merangkumi komoditi agromakanan tertentu seperti kubis bulat, kelapa tua biji, ayam (keratan ayam dan ayam bulat) dan susu cair.

Bagaimanapun Nanta berkata pemansuhan AP akan mengambil masa untuk memberi kesan positif kepada pengguna kerana bergantung kepada proses perolehan, pensijilan halal dan pemeriksaan kastam.“Menyedari hakikat ini, usaha rentas kementerian akan diketengahkan, mencakupi beberapa aspek asas di bawah kawal selia kementerian. Intipatinya akan dibentangkan dalam mesyuarat kabinet esok,” katanya.Sementara itu Nanta berkata mesyuarat kabinet yang diawalkan esok (23 Mei) amat dialu-alukan kerana bakal menentukan langkah intervensi kerajaan dalam merungkai isu barangan keperluan harian, khususnya ayam.Katanya langkah intervensi itu harus berteraskan rentas kementerian dan ‘whole of government’ bagi memastikan sebarang usaha penyelesaian tidak dilaksanakan secara bersendirian dan tiada kesinambungan.Terdahulu, Ismail Sabri mengumumkan mesyuarat kabinet yang diawalkan esok akan membincangkan isu peningkatan kos sara hidup dan penawaran bahan makanan.Beliau (perdana menteri) berkata Kementerian Perdagangan Dalam Negeri dan Hal Ehwal Pengguna (KPDNHEP) serta Kementerian Pertanian dan Industri Makanan (MAFI), masing-masing akan membentangkan laporan berkaitan isu itu, termasuk perancangan jangka pendek dan panjang bagi mengatasinya. - BERNAMA


Bekalan ayam kurang kerana tidak capai berat standard, peniaga di Perlis catu jualan

PADANG BESAR, 22 Mei - Rata-rata peniaga ayam di Perlis bertindak mencatu penjualannya susulan tindakan pengeluar menghentikan operasi buat sementara, dikatakan berpunca daripada berat ayam di ladang yang tidak mencapai standard untuk dipasarkan.Pengarah Jabatan Perkhidmatan Veterinar (JPV) Perlis, Dr. Adam Abdullah Kwan berkata langkah mencatu jualan ayam itu dilaksanakan oleh para peniaga sendiri bagi membolehkan lebih ramai pelanggan mendapat peluang untuk memperoleh bekalan ayam.“Catuan dilaksanakan sendiri oleh penjual dan bukan daripada arahan penguat kuasa. Saya dimaklumkan pengeluar akan menghantar 13,000 ekor ayam ke peniaga di negeri ini hari ini,” katanya kepada Bernama ketika dihubungi.

Seorang peniaga ayam yang ditemui, Ismanizam Ismail, 40, berkata beliau menghadapi masalah apabila pengeluar tidak dapat membekalkan ayam mengikut jumlah yang ditempah.“Saya tempah 200 ekor ayam tetapi hanya dapat 20 ekor sahaja. Menjelang sambutan Hari Raya Aidilfitri tahun-tahun sebelum ini pula, biasanya saya dapat jual 1,000 ekor ayam, tetapi tahun ini hanya dapat jual 150 ekor ayam,” katanya.Beliau berkata tahun ini bekalan ayam paling merosot berlaku sejak sambutan Tahun Baharu Cina pada bulan Februari lepas.Seorang lagi peniaga ayam, Wan Shahrul Wan Choh, 31 berkata semalam beliau tidak berniaga disebabkan tiada bekalan ayam yang diterima.“Mungkin bekalan ayam ada tetapi pengeluar tahan dulu keluaran ayam,” katanya.Beliau berkata bekalan ayam untuk Hari Raya Aidiladha nanti tidak boleh dijangka kerana risau tiada bekalan.Seorang pelanggan, Rogayah Ali, 38 berkata beliau terpaksa pergi mencari sehingga dua atau tiga kedai untuk membeli ayam, bagi membolehkan beliau berniaga pulut ayam.“Saya pernah terpaksa menutup kedai sehingga tiga hari kerana tiada ayam yang dapat dibeli,” katanya. - BERNAMA


Mesyuarat Kabinet diawalkan ke esok, bincang kos sara hidup, bahan makanan - Ismail Sabri

KUALA LUMPUR, 22 Mei- Mesyuarat Kabinet akan diawalkan ke esok (23 Mei) bagi membincangkan isu peningkatan kos sara hidup dan penawaran bahan makanan, kata Perdana Menteri Datuk Seri Ismail Sabri Yaakob.Beliau berkata Kementerian Perdagangan Dalam Negeri dan Hal Ehwal Pengguna (KPDNHEP) serta Kementerian Pertanian dan Industri Makanan (MAFI), masing-masing akan membentangkan laporan berkaitan isu itu termasuk perancangan jangka pendek dan panjang mengatasinya.“Jadi esok, Isnin, saya panggil mesyuarat kabinet untuk melihat khusus dari segi bagaimana kita hendak mengimbangi kenaikan harga barang yang mendadak ini dan saya minta KPDNHEP untuk membentangkannya.“Begitu juga dengan makanan, ‘supply’ makanan termasuk ayam, MAFI perlu membentangkannya,” katanya dalam sidang media selepas merasmikan Simposium Pengantarabangsaan Bahasa Melayu di Wisma Dewan Bahasa dan Pustaka (DBP) di sini hari ini.Ismail Sabri berkata kos sara hidup yang dijangka akan meningkat adalah fenomena global, antaranya berikutan konflik Rusia-Ukraine serta pandemik COVID-19 sebelum ini yang turut menjejaskan pengeluaran bahan dan hasil makanan. Sementara itu perdana menteri berkata selain permit import (AP) untuk bahan makanan, kerajaan juga sedang mengkaji pemansuhan AP lain bagi mengurangkan tekanan kekurangan barangan lain.

(Perdana Menteri Datuk Seri Ismail Sabri Yaakob)

“Kita harap apabila AP dihapuskan, sekurang-kurangnya ia boleh mengurangkan tekanan kita dari segi kekurangan suppy barangan dan mungkin banyak pihak yang terlibat boleh mengurangkan harga tetapi perlu kita tunggu kesannya,” katanya.Rabu lepas, Ismail Sabri memaklumkan bahawa kerajaan memutuskan untuk memansuhkan AP bagi bahan makanan dan ia berkuatkuasa serta-merta.


Skop kerjasama ASEAN perlu perancangan rapi supaya Bahasa Melayu kembali jadi lingua franca - PM

KUALA LUMPUR, 22 Mei- Perdana Menteri Datuk Seri Ismail Sabri Yaakob berharap skop kerjasama antara negara-negara ASEAN dapat dirancang dengan lebih rapi supaya Bahasa Melayu kembali dijadikan ‘lingua franca’.Beliau berkata ia termasuk dalam aspek penyelidikan, penerbitan dan pemupukan Bahasa Melayu.“Bahasa Melayu memiliki keunikan dan kelebihan tersendiri khususnya dalam kalangan negara ASEAN dan ia diyakini boleh dijadikan salah satu bahasa rasmi ASEAN,” katanya ketika merasmikan Simposium Pengantarbangsaan Bahasa Melayu di Wisma Dewan Bahasa dan Pustaka (DBP) di sini hari ini.Ismail Sabri berkata di peringkat ASEAN penyatuan sistem ejaan Rumi dan peristilahan telah tercapai melalui forum kerjasama seperti Majlis Bahasa Brunei Darussalam-Indonesia-Malaysia (MABBIM) dan Majlis Sastera Asia Tenggara (MASTERA).Justeru katanya Bahasa Melayu perlu dimartabatkan dalam negara, termasuk meminda Akta DBP 1959 bagi memberi kuasa kepada DBP untuk menjalankan penguatkuasaan terhadap kesalahan pengunaan bahasa berkenaan.Ismail Sabri menjelaskan peranan dan tanggungjawab DBP sebagai badan perancangan bahasa, sastera dan penerbitan negara perlu diperincikan dengan lebih jelas supaya pelaksanaan peruntukan Perkara 152 Perlembagaan Persekutuan, Akta Bahasa Kebangsaan dan undang-undang lain yang berkaitan dengan bahasa kebangsaan lebih berkesan.Mengulas lanjut, beliau berkata usaha sewajarnya juga perlu dilakukan untuk memperluaskan pengajaran dan penggunaan Bahasa Melayu di institusi pendidikan tinggi di negara ini.Beliau menegaskan Malaysia dan rakyatnya sepatutnya mempunyai jati diri dan membuktikan bahawa mendaulatkan Bahasa Melayu tidak mengekang kemajuan negara kerana banyak negara yang mencapai status negara maju dengan mendaulatkan bahasa sendiri.Sehubungan itu beliau menyeru seluruh Keluarga Malaysia terutamanya penjawat awam memberikan komitmen untuk melaksanakan usaha memartabatkan bahasa berkenaan. Perdana Menteri menegaskan pentingnya semua sektor menggunakan Bahasa Melayu dengan seluas-luasnya kerana ia merupakan bahasa urusan rasmi kerajaan Persekutuan, kerajaan negeri dan Pihak Berkuasa Awam.Katanya perluasan penggunaan Bahasa Melayu perlu dilaksanakan di semua jabatan dan agensi kerajaan, syarikat berkaitan kerajaan (GLC) dan syarikat swasta. “Jadikanlah peribahasa “di mana bumi dipijak, di situ langit dijunjung” sebagai pegangan kerana cara itu barulah Bahasa Melayu benar-benar boleh dijadikan alat perpaduan negara,” katanya.Beliau juga memaklumkan usaha mengantarabangsakan Bahasa Melayu di persada dunia sudah menjadi dasar kerajaan, dan ia antara bidang keutamaan kerangka Dasar Luar Negeri Malaysia yang dilancarkan pada 7 Disember tahun lepas, iaitu diplomasi kebudayaan.

Menurut Ismail Sabri, ketika sidang kemuncak khas ASEAN-Amerika Syarikat di Washington baru-baru ini beliau juga bercakap dalam bahasa kebangsaan termasuk pada sesi rundingan dua hala dengan negara lain pada sidang itu.Katanya semua surat yang dihantar kepada pemimpin dunia juga dalam bahasa kebangsaan, dengan terjemahan Bahasa Inggeris.Simposium Pengantarabangsaan Bahasa Melayu yang bermula hari ini hingga 24 Mei adalah kerjasama antara Pejabat Perdana Menteri dengan DBP serta Institut Alam dan Tamadun Melayu (ATMA) dan Universiti Kebangsaan Malaysia (UKM).Simposium itu melibatkan tiga Ucap Utama, 15 Sidang membabitkan pembentangan kertas kerja oleh 60 tokoh dari Malaysia, negara ASEAN dan antarabangsa serta dua forum membabitkan 12 tokoh.


Status bekalan ayam di Selangor dimaklumkan Isnin ini

SHAH ALAM, 22 Mei - Kerajaan negeri Selangor akan memaklumkan perkembangan terkini berhubung isu bekalan ayam yang didakwa tidak mencukupi sejak kebelakangan ini, pada Isnin (23 Mei).Pengerusi Jawatankuasa Hal Ehwal Agama Islam, Hal Ehwal Pengguna dan Industri Halal negeri Mohd Zawawi Ahmad Mughni berkata pihaknya perlu berbincang dengan Jawatankuasa Tetap Infrastruktur, Kemudahan Awam, Pemodenan Pertanian dan Industri Asas Tani negeri yang dipengerusikan Izham Hashim, terlebih dahulu untuk mengetahui status sebenar bekalan bahan mentah tersebut.“Kita kena tengok maklumat sebenar dahulu, adakah kerana unsur bekalan kurang ataupun mungkin elemen lain. “Jadi, Isnin ini kita tengok (hebahan status bekalan ayam). Saya bincang dahulu dengan YB Izham apa masalahnya sebab bekalan ayam memang di bawah Kementerian Pertanian dan Industri Makanan (MAFI), manakala Kementerian Perdagangan Dalam Negeri dan Hal Ehwal Pengguna (KPDNHEP) hanya jaga harga barang,” katanya.

Beliau berkata demikian kepada pemberita selepas Majlis Penutup Kursus Perdana Musim Haji 1443 Hijrah peringkat negeri Selangor di Masjid Sultan Salahuddin Abdul Aziz Shah pada Sabtu.Turut hadir Pengarah Urusan Kumpulan dan Ketua Pegawai Eksekutif Tabung Haji (TH) Datuk Seri Amrin Awaluddin dan Pengerusi Majlis Agama Islam Selangor (MAIS) Tan Sri Abdul Aziz Mohd Yusof.Semalam media melaporkan, Pengerusi Persatuan Penternak Ayam Negeri Selangor (PPANS) Idrus Zainal Abidin mengesahkan tiada pengeluaran ayam dari ladang hari ini disebabkan isu bekalan yang berpunca ayam sakit.Khamis lepas, Izham ketika mengulas mengenai bekalan ayam di Selangor berkata rakyat negeri itu tidak perlu khuatir berhubung perkara tersebut kerana ia masih terkawal terutama apabila kerajaan bersetuju tidak mengenakan permit import (AP) bagi mengimport sebarang bahan makanan yang berkuat kuasa serta-merta.  - BERNAMA


India minat jadikan Malaysia sebagai destinasi majlis perkahwinan

KANGAR, 21 Mei - India telah menyatakan minatnya untuk menjadikan negara ini sebagai destinasi pilihan bagi mengadakan majlis perkahwinan, kata Menteri Pelancongan, Seni dan Budaya Datuk Seri Nancy Shukri.Beliau berkata penganjur majlis perkahwinan dari luar negara dapat melihat keunikan yang ada di negara ini, khususnya di Perlis yang kaya dengan alam semula jadi seperti pemandangan sawah padi.“Sebagai contoh, ia (majlis perkahwinan) boleh dilakukan di kawasan sawah padi, air terjun ataupun di tempat pelancongan lain yang mampu menarik minat mereka ke sini,” katanya di sini, hari ini.Beliau berkata demikian kepada pemberita selepas merasmikan Pesta Angin Timur2022@Hibrid  bersama Menteri Besar Perlis Datuk Seri Azlan Man.Mengulas lanjut, Nancy berkata sebelum ini destinasi yang menjadi tumpuan aktiviti tersebut hanya di kawasan popular seperti di Genting Highlands, Pahang.“Pada kali ini kita ingin bawa mereka ke tempat ekopelancongan bagi menganjurkan majlis perkahwinan, sekali gus menghayati keindahan alam semula jadi yang ada di negara ini, khasnya di Perlis,” katanya.

(Nancy Shukri (tiga dari kanan) bergambar bersama Azlan (tengah) pada Majlis Perasmian Pesta Angin Timur (PAT) 2022@Hibrid di Auditorium Kompleks Jabatan Kebudayaan dan Kesenian Negeri Perlis pada Sabtu/FOTO FB Azlan Man)

Sementara itu, Azlan berkata selain berpotensi sebagai destinasi pelancongan, keunikan alam semula jadi yang terdapat di negeri itu sesuai dijadikan lokasi penggambaran filem luar negara khususnya dari India.“Sejak tiga atau empat tahun ini, Perlis menjadi tumpuan penggambaran filem dan kita harap selepas ini terdapat lebih ramai lagi pengusaha filem dari luar negara berminat untuk jadikan negeri ini sebagai tempat pilihan mereka berkarya,” katanya.Menurutnya kadar bayaran yang munasabah dikenakan oleh kerajaan negeri merupakan antara faktor negeri itu menjadi tumpuan penggiat filem sejak kebelakangan ini.“Kita akan meminta bantuan daripada kerajaan pusat untuk mempromosikan negeri Perlis bagi tujuan penggambaran filem,” katanya. - BERNAMA


Mansuh AP: MPN mahu kerajaan jaga kepentingan pengusaha makanan, pertanian

(Muhyiddin Yassin menghadiri Majlis Sambutan Aidilfitri anjuran Gerakan Pulau Pinang/FOTO FB Muhyiddin Yassin)

BUKIT MERTAJAM, 21 Mei - Majlis Pemulihan Negara (MPN) memohon kerajaan menjaga kepentingan para pengusaha sektor makanan dan pertanian negara agar pemansuhan keperluan permit import (AP) terhadap bahan makanan nanti tidak membawa kesan negatif kepada golongan itu.Pengerusi MPN Tan Sri Muhyiddin Yassin berkata sewajarnya walaupun itu sudah diputuskan, untuk tempoh awal ini mesti ada cara bagi kerajaan memberikan perhatian untuk membantu pengusaha tempatan supaya tidak terjejas dengan perubahan dasar."Saya menyokong pemansuhan AP terhadap makanan ini namun dalam keadaan ia memberikan keuntungan kepada pengguna, kita tidak mahu para pengusaha pula yang akan rugi," katanya kepada pemberita selepas menghadiri Majlis Sambutan Aidilfitri anjuran Gerakan Pulau Pinang di sini hari ini.

Jelasnya, tujuan asal AP ini adalah untuk melindungi pengeluar tempatan iaitu pengimport dibenarkan dengan kuota tertentu supaya tidak beri kesan negatif kepada pengusaha tempatan.Rabu lepas, Perdana Menteri Datuk Seri Ismail Sabri Yaakob dilaporkan berkata kerajaan bersetuju untuk tidak mengenakan AP bagi mengimport sebarang bahan makanan berkuat kuasa serta-merta. Ismail Sabri berkata keputusan itu dicapai dalam mesyuarat Kabinet yang dipengerusikan beliau bagi memastikan bekalan makanan negara mencukupi. - BERNAMA


Tuntutan waris Sultan Sulu : Malaysia akan hantar nota diplomatik kepada 168 negara

KUANTAN, 21 Mei- Nota diplomatik akan dihantar ke 168 buah negara sebagai makluman awal jika terdapat mana-mana pihak mahu membawa tuntutan mewakili pihak didakwa waris Sultan Jamalul Kiram II atau penimbang tara Dr Gondoza Stampa, berhubung 'Final Award' kepada waris Sultan Sulu.  Menteri Luar, Datuk Seri Saifuddin Abdullah berkata, langkah itu diambil bagi yang membolehkan negara-negara berkenaan, memaklumkan kepada Malaysia sekiranya menerima permohonan sama. Menurutnya, kesemua negara-negara yang menandatangani New York Convention terbabit kecuali Perancis, perlu dimaklumkan bahawa pihak berkenaan membuat tuntutan itu secara 'unilateral'.  Sebelum ini, Mahkamah Arbitrasi Paris, Perancis mengarahkan Malaysia membayar pampasan 62.59 bilion ringgit kepada pihak yang mendakwa sebagai waris Sultan Sulu.  "Sebelum dia pergi kita memberi makluman kepada Kementerian Luar 168 negara itu supaya mereka tahu sebagai negara sahabat yang kita ada isu di Perancis, dan sekiranya ia berlaku di negara mereka, memang itu hal ehwal undang-undang, kementerian luar negara tersebut tidak akan campur tangan, tapi sebagai sahabat kita beritahu bahawa ini mungkin akan berlaku di negara tuan jadi kalau berlaku, tolong beritahu kami," kata Saifuddin.Tambah beliau, kerajaan telah memfailkan permohonan untuk membatalkan Final Award berhubung isu tuntutan pihak mengaku sebagai waris Sultan Sulu pada 3 Mac lalu, di Mahkamah Arbitari Paris, Perancis.  Namun, kini masih menunggu keputusan yang dijangka diperoleh tidak lama lagi.  Beliau berkata demikian ketika ditemui media pada Majlis Rumah Terbuka Aidilfitri Parlimen dan Perikatan Nasional Indera Mahkota, di Kuantan.  Kerajaan Malaysia tidak mengiktiraf tuntutan dibuat pihak mendakwa waris kepada Sultan Sulu dan menolak sepenuhnya Final Award dikeluarkan Dr Gondoza Stampa.  Malaysia didakwa tidak membayar wang pemisah sejak 2013 dan dikatakan melanggar Perjanjian 1878 yang ditandatangani sultan Sulu ketika itu, Sultan Jamal Al-Alam dengan Baron De Overbeck dan Alfred Dent, yang menyaksikan Sultan Sulu menyerahkan buat selama-lamanya wilayah di Borneo Utara, yang kini Sabah.  Beliau yang juga Ahli Parlimen Indera Mahkota berkata, beliau telah bertemu Ketua Menteri Sabah, Datuk Seri Hajiji Noor, dan memaklumkan tindakan kerajaan Persekutuan dalam menangani isu tuntutan waris Sultan Sulu, dengan kedua-dua pihak bersetuju agar pertemuan lebih kerap dapat dilakukan.

(Menteri Luar, Datuk Seri Saifuddin Abdullah)


Agong dan Permaisuri zahir ucapan tahniah kepada penembak dan skuad karate negara

KUALA LUMPUR, 21 Mei- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah hari ini menzahirkan ucapan tahniah kepada penembak negara dan pasukan karate lelaki yang berjaya meraih emas pada Sukan SEA ke-31 di Hanoi, Vietnam, semalam .Dalam catatan di laman Facebook rasmi Istana Negara, Seri Paduka memuji penembak negara Nurul Syasya Nadiah Mohd Arifin, dan pasukan karate lelaki atas pencapaian mereka dalam acara sukan dwitahunan itu.Nurul Syasya Nadiah memenangi pingat emas ke-35 Malaysia semalam, selepas memenangi acara air pistol 10 meter wanita dalam penampilan sulungnya di Sukan SEA.Pingat emas ke-36 negara pula dihadiahkan oleh skuad karate negara menerusi barisan kumite berpasukan lelaki – S. Prem Kumar, Sureeya Sankar dan R. Sharmendran yang menewaskan Indonesia 3-0 pada perlawanan akhir.Kemenangan skuad karate membantu kontinjen Malaysia mencapai sasaran 36 emas.


PDRM siasat kenyataan Kit Siang didakwa gugat ketenteraman awam

KUALA LUMPUR, 21 Mei- Polis Diraja Malaysia (PDRM) membuka kertas siasatan berhubung ciapan Ahli Parlimen Iskandar Puteri, Lim Kit Siang yang didakwa mengandungi kenyataan boleh menggugat ketenteraman awam. Pengarah Jabatan Siasatan Jenayah (JSJ) Bukit Aman Datuk Seri Abd Jalil Hassan dalam kenyataan berkata imej tangkap layar ciapan tersebut tular di aplikasi WhatsApp sejak semalam.Beliau berkata siasatan dijalankan oleh Unit Siasatan Jenayah Terkelas, Bahagian Pendakwaan/Undang-Undang (D5), JSJ Bukit Aman di bawah Seksyen 505 (c) Kanun Keseksaan kerana mengeluarkan kenyataan dengan niat mengapikan mana-mana golongan atau kaum dan Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

(Ahli Parlimen Iskandar Puteri, Lim Kit Siang)

Beliau turut menasihati orang ramai supaya tidak membuat sebarang spekulasi yang boleh menjejaskan siasatan serta menjadi pengguna media sosial bijak, berhemah dan tidak menggunakan platform terbabit untuk menyebarkan sebarang maklumat boleh mendatangkan kegentaran awam serta menggugat keharmonian negara.Lim dipercayai mengeluarkan kenyataan Will The Houses Of The Prime Minister and Ministers of Malaysia Be Set On Fire by Angry Protestors As Happened in Sri Lanka Last Week (Adakah Rumah Perdana Menteri dan Menteri-Menteri Malaysia Dibakar oleh Penunjuk Perasaan Seperti Berlaku di Sri Lanka, Minggu Lepas).


MARAN, 21 Mei - Pahang berjaya menarik pelaburan bernilai RM500 juta dalam industri karavan daripada Caravaning Industry Association (CIVD) yang berpangkalan di Jerman.  Projek julung kali diperkenalkan itu dijangka mula dilaksana akhir tahun ini. Menteri Besar Pahang, Datuk Seri Wan Rosdy Wan Ismail berkata, hasil sesi lawatan ke Frankfurt, Jerman, baru-baru ini, beliau optimis industri baharu yang akan dibawa masuk itu akan mendapat sambutan berikutan ia amat sesuai dengan tren terkini.

(Menteri Besar Pahang, Datuk Seri Wan Rosdy Wan Ismail)

"Di mana suatu masa nanti kita dapati mungkin mereka-mereka yang bercuti tidak perlu menginap di hotel ataupun inap desa, mereka boleh menginap di dalam van tersebut di mana ada kemudahan. "Ada bilik air, tempat memasak, ada katil dan sebagainya. tapi kita harus sediakan infrastruktur yang baik dan ini kita telah usahakan. kita telah panggil mesyuarat dan perbincangan dan Insha-Allah ianya akan menjadi kenyataan dalam masa sedikit masa lagi." kata Wan Rosdy ditemui media selepas Majlis Sambutan Aidilfitri Dewan Undangan Negeri (DUN) Kuala Sentul dan UMNO Maran di Felda Jengka 3, di sini. Katanya, perancangan ini masih diperingkat awal. Justeru kajian yang lebih terperinci perlu dilakukan.  14 Mei lalu, kerajaan Pahang memeterai memorandum persefahaman (MoU) dengan CIVD bagi membangunkan industri pembuatan karavan di negeri ini.  MoU itu, merangkumi pelaksanaan pembinaan taman karavan, pusat pemasangan karavan, ekosistem pembuatan karavan, serta pusat bekalan karavan untuk pasaran Asia Pasifik dan Australia.  Majlis turut diserikan dengan keberangkatan Pemangku Raja Pahang, Tengku Hassanal Ibrahim Alam Shah.  Turut hadir, ADUN Kuala Sentul, Datuk Seri Shahaniza Shamsuddin yang juga Exco Perpaduan, Kebajikan Masyarakat, Pembangunan Wanita dan Keluarga Negeri Pahang.  Baginda turut berkenan mengurniakan duit raya kepada kanak-kanak yang hadir ke majlis itu.  Majlis yang berlangsung bermula pada pukul 8 malam itu, berlangsung meriah dengan pelbagai juadah istimewa disediakan kepada kira-kira 5,000 pengunjung yang hadir.


Kepala mangsa ditemukan hanyut

LUNDU, 21 Mei - Misteri kehilangan seorang lelaki ketika menangkap ikan di Kampung Kangka dekat Lundu pada Khamis terjawab apabila kepalanya ditemui hanyut kira-kira satu kilometer dari lokasi dia dipercayai hilang.Kepala mangsa, Sebarang Bingkok, 56, yang dipercayai dibaham buaya ditemui anak saudaranya, semasa dia menyusuri sungai tersebut kira-kira pukul 5 petang.

(Pihak berkuasa akan menyambung usaha mencari anggota badan mangsa yang lain)

Pusat Gerakan Operasi Jabatan Bomba dan Penyelamat Sarawak memaklumkan pihaknya menerima panggilan kecemasan pada pukul 5.10 minit petang Operasi Mencari dan Menyelamat, SAR diaktifkan sejam setengah kemudian sekitar radius satu kilometer mangsa dilaporkan hilang membawa kepada penemuan kepala mangsa.  SAR diteruskan sehingga pukul 8 malam, namun tiada sebarang penemuan baharu memaksa operasi ditangguhkan 20 minit kemudian. Hari kedua operasi berkenaan diteruskan pukul 9.00 pagi tadi, melibatkan tiga anggota dari Balai Bomba dan Penyelamat Lundu.


Usaha kerajaan martabat bahasa Melayu beri identiti kepada generasi akan datang

BANGI, 21 Mei - Yang di-Pertua Dewan Negara, Tan Sri Dr. Rais Yatim menzahirkan penghargaan kepada kerajaan pimpinan Perdana Menteri atas usaha memartabat serta memperkasa bahasa Melayu.Beliau yakin inisiatif itu merupakan satu langkah menyebar luas identiti nasional menerusi Bahasa Kebangsaan seperti diperuntukkan dalam Perlembagaan Persekutuan.

"Kalau kita tidak terjemahkan Akta Bahasa Kebangsaan yang wujud sekarang bersama dengan kuatkuasaan Artikel 152 serta 160 yang saya sebut tadi, kita akan gagal. Jadi Yang Amat Berhormat, Perdana Menteri tahniah kepada beliau waima apapun yang dikritikan oleh pihak tertentu kami harap beliau tidak undur."Jadi ini satu langkah yang benar yang jitu dan memberi identiti serta gesaan nasional kepada generasi akan datang".

Dr. Rais menyatakannya selepas Majlis Kenduri Budaya anjuran Institut Alam dan Tamadun Melayu (ATMA) Universiti Kebangsaan Malaysia di Bangi.


Penduduk Pegalungan tidak perlu lagi ke Keningau untuk dapatkan pas sempadan

(Datuk Seri Ismail Sabri Yaakob (tengah) merasmikan Jelajah Aspirasi Keluarga Malaysia di Sabah International Convention Centre/BERNAMA)

KOTA KINABALU, 20 Mei - Penduduk sekitar Pegalungan, Nabawan di Sabah yang memerlukan Pas Menyeberangi Sempadan atau Pas Lintas Batas tidak perlu lagi ke daerah Keningau untuk mendapatkannya.Pas berkenaan kini boleh didapati di Pos Kawalan Imigresen Pegalungan Nabawan, kata Perdana Menteri, Datuk Seri Ismail Sabri Yaakob.Beliau berkata bagi urusan pembaharuan Pas Lawatan Jangka Panjang dan Pas Lawatan Kerja Sementara (PLKS) pula, ia boleh dilakukan di semua Pejabat Imigresen di Sabah.

(Datuk Seri Ismail Sabri Yaakob ketika berucap majlis pelancarkan siri Jelajah Aspirasi Keluarga Malaysia (AKM) edisi Sabah di Pusat Konvensyen Antarabangsa Sabah)

"Saya mahu berkongsi berita gembira bagi penduduk Sabah sekitar Pegalungan yang memerlukan pas menyeberangi sempadan. "Mereka tidak perlu lagi pergi sejauh 100 kilometer ke Keningau untuk mendapatkan pas berkenaan yang kini boleh didapati di Pos Kawalan Imigresen Pegalungan," kata Ismail Sabri semasa berucap melancarkan Siri Jelajah Aspirasi Keluarga Malaysia (AKM) edisi Sabah di Pusat Konvensyen Antarabangsa Sabah di sini.Beliau turut menyatakan keprihatinan kerajaan terhadap isu kenaikan harga tiket penerbangan yang tidak munasabah dan penerbangan yang ditunda ketika perayaan. Menurutnya, perbincangan akan diadakan dengan kerjasama pihak-pihak terlibat bagi memastikan perkara serupa tidak berulang terutama semasa musim perayaan.


Kerajaan komited hapus jurang pembangunan antara semenanjung, Sabah

KOTA KINABALU, 20 Mei- Kerajaan terus komited menghapuskan jurang pembangunan antara Semenanjung Malaysia dengan Sabah.Perdana Menteri, Datuk Seri Ismail Sabri Yaakob berkata, kewujudan rangkaian Lebuhraya Pan Borneo tanpa tol bakal mengubah seluruh kawasan di negeri itu dalam tempoh lima tahun akan datang."Pada masa sama, Kerajaan juga terus komited untuk melabur dalam bidang pendidikan dengan cara membaiki dan membina semula sekolah daif di kawasan pedalaman Sabah.Saya difahamkan Kementerian Pendidikan telah mengamanahkan 113 sekolah daif di Sabah kepada Jabatan Kerja Raya (JKR) dan JKR Sabah sebagai agensi pelaksana untuk menaik taraf sekolah-sekolah itu dengan kos RM1.02 bilion," katanya ketika berucap melancarkan siri Jelajah Aspirasi Keluarga Malaysia (AKM) edisi Sabah di Pusat Konvensyen Antarabangsa Sabah (SICC) di sini.

(Datuk Seri Ismail Sabri berucap melancarkan siri Jelajah Aspirasi Keluarga Malaysia (AKM) edisi Sabah di SICC)

Tambah beliau, harapan kerajaan persekutuan adalah supaya Sabah dan Sarawak turut bersama-sama menikmati pembangunan pesat seperti yang di rasai negeri-negeri lain.


'Info On Wheels' terus dilaksana, sebar maklumat semasa

KANGAR, 20 Mei - Jabatan Penerangan Negeri (JAPEN) Perlis terus mengerakkan hebahan bergerak atau 'Info On Wheels' (IOW) bagi mendekatkan masyarakat dengan maklumat dan isu semasa. Sehingga semalam lebih 1,000 hebahan bergerak dilaksanakan di seluruh 15 kawasan Dewan Undangan Negeri (DUN) merangkumi ke semua tiga kawasan parlimen Kangar, Arau dan Padang Besar. Manakala sepanjang tahun lalu sahaja, lebih 3,000 program Info On Wheels telah dilaksanakan dengan pelbagai informasi disampaikan kepada masyarakat. Menurut Pengarah Penerangan Perlis, Azrul Hassan pihaknya mengerakkan pegawai dan kenderaan untuk membuat hebahan setiap hari di kawasan-kawasan yang dikenal pasti setiap hari. Bukan hanya menyampaikan maklumat berkaitan program dan inisiatif kerajaan, turut disampaikan hebahan berkaitan program-program yang dianjurkan jabatan dan agensi kerajaan di Perlis.

(Azrul bercakap kepada pemberita padaProgram Hari Terbuka Info On Wheels di Dewan Sivik, Jabatan Penerangan Negeri)

"Kita dari masa ke semasa. Tetapi kalau dapat dilakukan lebih banyak lagi itu lebih baik. Sebab memandangkan bahawa kita sekarang ini masih lagi ada kadang-kadang tu maklumat-maklumat yang perlu disampaikan oleh pihak kerajaan dan perkara ini memang satu perkara yang penting. Jadi kalau boleh sekiranya ada permintaan, sekiranya ada arahan dan kita akan terus laksanakan sehingga ke hujung tahun la," kata Azrul di sini.

Hebahan berkenaan dilaksanakan melalui pembesar suara oleh pegawai bertugas di beberapa lokasi seperti kedai makan, pasar pagi, kawasan perumahan dan kampung serta lokasi-lokasi yang menjadi tumpuan ramai. Setiap hari dua pasukan hebahan digerakkan di lokasi berbeza, dan program ini dilihat mampu memberi kesedaran tinggi kepada masyarakat khususnya.


Fasa pertama BMTKM, 10 lokaliti di Sabah dikenal pasti

KOTA KINABALU, 20 Mei- 10 lokaliti di Sabah dikenal pasti di bawah fasa pertama Program Pembasmian Kemiskinan Tegar Keluarga Malaysia (BMTKM) iaitu di Tongod, Pitas, Kota Belud, Kota Marudu, Beluran, Nabawan, Tuaran, Sipitang, Beaufort dan Ranau. Perdana Menteri, Datuk Seri Ismail Sabri Yaakob berkata, Unit Perancang Ekonomi (EPU) serta Unit Penyelarasan Pelaksanaan (ICU), Jabatan Perdana Menteri sedang menyelaras dan memudah cara BMTKM."Di bawah Rancangan Malaysia Ke-12 (RMK-12), kerajaan menetapkan sasaran sifar miskin tegar pada akhir tahun 2025.Justeru, kerajaan sedang mengadakan sesi libat urus yang menyeluruh dengan kerjasama kerajaan negeri dan pejabat daerah bagi mendapatkan input semua pihak, termasuk peringkat akar umbi bagi memastikan sasaran ini dapat dicapai," katanya ketika berucap sempena Jelajah Aspirasi Keluarga Malaysia di Pusat Konvensyen Antarabangsa Sabah (SICC) di sini.

(Datuk Seri Ismail Sabri berucap sempena Jelajah Aspirasi Keluarga Malaysia di SICC)

Tambah Datuk Seri Ismail Sabri, sebelum ini program basmi kemiskinan dilaksana secara ‘silo’ di hampir semua agensi terbabit. Namun di bawah program BMTKM, EPU dan ICU ditugaskan sebagai penyelaras, menggabungkan semua pihak terlibat seperti kementerian, kerajaan negeri, ahli akademik, pihak swasta dan pertubuhan masyarakat sivil (CSO).Ia bagi mencari kaedah terbaik menghapuskan miskin tegar secara holistik berasaskan lokaliti.


Penutupan kilang ayam bukan sebab subsidi- Pengarah KPDNHEP Melaka

AYER KEROH, 19 Mei- Susulan tular berhubung sebuah kilang pengeluar ayam di Jasin yang dikatakan akan menutup operasinya pada Sabtu dan Ahad ini kerana rasa tidak puas hati terhadap pemberian subsidi kerajaan. Kementerian Perdagangan Dalam Negeri dan Hal Ehwal Pengguna (KPDNHEP) Melaka hari ini tampil menafikan dakwaan tersebut.Sebaliknya, menurut Pengarahnya, Norena Jaafar, pihak KPDNHEP negeri menerima notis penutupan disebabkan kilang berkenaan menghadapi masalah tumbesaran ayam hidup sedia ada yang tidak sesuai untuk dijual di pasaran.Jelas beliau, tumbesaran sedemikian tidak mencapai berat pada kadar sepatutnya.  "Memang tiada yang protes sebab semalam kita sendiri pergi melihat dan kita dapati bahawa keadaan fizikal ayam tu memang kurang daripada yang sepatutnya, lebih kurang 1.1kg ke 1.2 kg , keadaan ni tidak sesuai untuk dijual maka kita ambil maklum. Sebenarnya tiada masalah pun. Bekalan tu semua ok," katanya.Beliau menjelaskan kepada pemberita pada Program Pengguna Bistari Sentuhan Kasih Aidilfitri di Ayer Keroh.

Norena diminta mengulas mengenai laporan media terhadap sekumpulan kartel industri ternakan ayam didakwa merancang menutup ladang ternakan hujung minggu ini sebagai protes terhadap kerajaan yang dikatakan lambat membayar subsidi harga ayam.Mengulas lanjut, beliau meminta orang ramai tidak panik untuk membeli ayam mentah dalam kuantiti yang banyak kerana bekalannya mencukupi untuk menampung permintaan pengguna.


Tadbir urus dan integriti perangi rasuah ditambah baik

KUALA LUMPUR, 19 Mei - Rang Undang-undang Sumbangan Politik secara dasarnya telah dipersetujui untuk dilaksanakan dan skopnya akan dibentang pada mesyuarat Jemaah Menteri.Perdana Menteri, Datuk Seri Ismail Sabri Yaakob dalam satu kenyataan berkata keputusan itu dicapai pada mesyuarat Jawatankuasa Khas Kabinet Mengenai Antirasuah yang dipengerusikannya hari ini.Menurutnya rang undang-undang itu penting kerana sehinga kini masih tiada undang-undang atau peraturan dalam negara yang mengawal selia pembiayaan politik.“Ia dapat mengelak risiko rasuah serta penyalahgunaan kuasa melibatkan ahli politik yang memberi impak negatif kepada imej negara dan kerajaan,” kata Ismail di sini.Ismail berkata cadangan pelaksanaan rang undang-undang itu akan dibawa untuk perbincangan dengan ahli Kabinet terlebih dahulu sebelum sesi libat urus dengan parti politik diadakan.Mesyuarat juga bersetuju supaya Pusat Pencegahan Jenayah Kewangan Nasional dijadikan agensi berpusat bagi pengurusan harta disita dan dilucut hak dan melihat usaha itu amat penting dan perlu disegerakan bagi membanteras jenayah kewangan serta mengekang ketirisan hasil kerajaan.Ke arah melaksanakan usaha itu, katanya sebanyak 26 daripada 53 akta berkaitan dasar pengurusan harta yang disita dan dilucut perlu diberi keutamaan untuk dipinda.“Dasar pengurusan harta yang disita dan dilucut hak ini akan membolehkan agensi penguat kuasa lebih fokus kepada pelaksanaan siasatan bagi kes-kes jenayah khususnya jenayah kewangan,” katanya.

(Mesyuarat Jawatankuasa Khas Kabinet Mengenai Antirasuah)

Selain itu, Perdana Menteri berkata satu pelan komprehensif yang akan menginstitusikan prinsip dan amalan tadbir urus yang baik dikenali sebagai Pelan tadbir Urus Baik Nasional (MyGovernance) di semua agensi kerajaan termasuk badan berkanun kerajaan akan diperkenalkan.Beliau berkata pelan itu bertujuan meningkat dan memperkukuhkan keupayaan penyampaian perkhidmatan awam ke arah mencapai visi nasional serta menangani isu kelemahan tadbir urus aspek kerajaan termasuk badan berkanun.Pelan itu menurutnya adalah berdasarkan empat prinsip tadbir urus baik iaitu ketelusan, akauntabiliti, kecekapan, dan keberkesanan.“Satu jawatankuasa akan diwujudkan bagi pembangunan MyGovernance ini. Selaras dengan pembangunan tersebut, pengukuran tahap kualiti tadbir urus sesebuah institusi kerajaan akan dibuat melalui Malaysian Governance Index (MGI).“Mesyuarat bersetuju dengan pembangunan MyGovernance dan mengesyorkan supaya kajian dan sesi libat urus dilaksanakan Pusat Governans, Integriti dan Antirasuah Nasional melibatkan pelbagai pihak berkepentingan untuk dibincangkan dalam mesyuarat Jawatankuasa Khas Kabinet Mengenai Antirasuah akan datang,” katanya lagi.Dalam perkembangan sama, Ismail berkata mesyuarat turut bersetuju supaya kajian lebih mendalam dilakukan berkenaan pengasingan kuasa Pendakwa Raya dan Peguam Negara kerana ia melibatkan perlembagaan, undang-undang dan kewangan.Kerajaan sentiasa komited untuk menambah baik tadbir urus dan integriti dalam usaha memerangi rasuah di negara ini - BERNAMA


Menjaja di persimpangan lampu isyarat, tiga lelaki warga Indonesia ditahan

JOHOR BAHRU, 19 Mei- Tiga lelaki warganegara Indonesia ditahan dipercayai menjalankan aktiviti menjaja buah jeruk di persimpangan lampu isyarat, di sekitar Bandar Baru Uda, Johor Bahru, 12.15 tengahari tadi. Tangkapan dijalankan selepas menerima aduan orang ramai mengenai kegiatan tersebut.Ketua Jabatan Siasatan Penguatkuasaan Trafik Johor, Superitenden M. Kumarasan dalam kenyataan memaklumkan, turut dirampas 12 kotak putih yang mengandungi 50 balang buah berisi kira-kira 400 biji jeruk mangga serta jambu. Katanya, kesemuanya disorokkan di belakang kedai haiwan. Ketiga-tiga suspek berusia antara 26 hingga 40 tahun itu dibawa ke Ibu Pejabat Polis Daerah Johor Bahru Utara untuk tindakan mengikut Akta Imigresen.

(Turut dirampas 12 kotak putih yang mengandungi 50 balang buah berisi kira-kira 400 biji jeruk mangga serta jambu)

Kes turut disiasat mengikut Kaedah 10A (1) dan Kaedah 10A (2) LN 166/59, yang membawa hukuman denda tidak melebihi RM2,000, jika sabit kesalahan.

Operasi turut disertai Majlis Bandaraya Johor Bahru (MBJB).


Masyarakat perlu bersedia hadapi musim panas, cegah strok haba

KUALA LUMPUR, 19 Mei- Jabatan Meteorologi (METMalaysia) menasihatkan orang ramai mengambil langkah berjaga-jaga untuk mengelak mengalami strok haba.Menurut Timbalan Ketua Pengarah (Operasi) Jabatan Meteorologi Malaysia, Lim Ze Hui perkata itu berikutan peningkatan suhu dan cuaca semakin panas selepas peralihan Monsun Barat Daya sejak 14 Mei sehingga pertengahan September depan.

(Timbalan Ketua Pengarah (Operasi) Jabatan Meteorologi Malaysia, Lim Ze Hui)

"Apabila keadaan hari hujan yang berkurangan dalam tempoh monsun barat daya, pertama sekali perkara yang sering akan berlaku ialah kejadian fenomena cuaca berjerebu,"Keduanya, penyusutan paras empangan air dan yang ketiga berkemungkinan apabila suhu meningkat dengan mendadak, potensi untuk berlakunya gelombang haba ataupun strok haba semakin tinggi,"Namun begitu, kita menjangkakan kenaikan suhu yg mendadak dalam tempoh musim monsun barat daya ini adalah rendah," katanya kepada Berita RTM di ibu negara.Beliau turut menasihati orang ramai juga disaran terus mengikuti maklumat cuaca oleh METMalaysia dari semasa ke semasa.


Persediaan hadapi musim kering, sumber air bawah tanah mencukupi - NADMA

KUALA LUMPUR, 19 Mei- Telaga aktif sumber air bawah tanah atau telaga tiub di negara ini mempunyai rizab yang mencukupi untuk menghadapi sebarang kemungkinan jika berlakunya bencana pada musim kering susulan peralihan Monsun Barat Daya.Kenyataan Agensi Pengurusan Bencana Negara (NADMA) menyebut, berdasarkan data Jabatan Mineral dan Geosains (JMG), terdapat 5 ribu 563 telaga tiub di seluruh negara untuk menghadapi kesan peralihan cuaca itu.Menurut Mesyuarat Penyelarasan bagi Menghadapi Cuaca Panas dan Kering, JMG diarahkan membuat pemetaan atau pemadanan lokasi telaga tiub dengan kawasan titik panas di kawasan berisiko bagi memastikan pengurusan bencana dapat dilaksanakan dengan lebih berkesan.

Mesyuarat turut menetapkan Jabatan Meteorologi Malaysia (MetMalaysia) bertanggungjawab menyampaikan pemakluman hari tanpa hujan sekurang-kurangnya tujuh hari berturut-turut (setiap hari) kepada Jabatan Alam Sekitar dan agensi berkaitan serta mengeluarkan nasihat sekiranya terdapat tanda-tanda akan berlaku jerebu rentas sempadan.Selain itu persiapan lain termasuk pemantauan kemarau akan dilakukan Jabatan Pengairan dan Saliran (JPS) secara mingguan dan bulanan. NADMA turut menasihatkan agar semua yang terlibat dalam pengurusan bencana sentiasa bersiapsiaga bagi menghadapi sebarang kemungkinan terutama susulan dari cuaca panas dan kering seperti jerebu, kebakaran hutan serta penurunan aras air empangan.


Kerajaan setuju beri RM200 kepada pesawah

KUALA LUMPUR, 19 Mei- Kerajaan bersetuju memberi bantuan bulanan RM200 untuk enam bulan kepada pesawah sementara menunggu hasil tuaian.Perdana Menteri, Datuk Seri Ismail Sabri Yaakob berkata, bantuan itu telah dibincangkan bersama dengan Kementerian Kewangan dan akan dimasukkan dalam Belanjawan 2023 yang dijangka dibentang pada Oktober ini.Sebelum ini, penoreh getah mendapat bantuan musim tengkujuh kerana tiada pendapatan selama tiga bulan iaitu pada November, Disember dan Januari.Mengulas isu kawalan harga ayam dan telur di negara ini, Perdana Menteri mengesyorkan NAFAS menguasai sepenuhnya rantaian pengeluaran bekalan bahan makanan itu supaya dapat membantu kerajaan dan mengelak daripada ‘diugut’ oleh pengeluar bekalan berkaitan harga.

(Perdana Menteri, Datuk Seri Ismail Sabri Yaakob.)

"Saya bersetuju NAFAS menguasai rantaian pengeluaran ayam yang bukan sahaja daripada ayam tetapi anak ayam malah makanan ayam juga, dan saya harap rantaian ini dikuasai NAFAS,"Ahli NAFAS juga mencukupi, ada sejuta dan boleh masuk pasaran (pengeluar bekalan ayam) dan saya sudah beritahu menteri bahawa kita (kerajaan) tidak boleh biarkan (diri) sentiasa diugut pengeluar ayam sebab itu, saya minta NAFAS dan pengeluar pasaran ayam ini dikuasai oleh kita supaya tidak diugut oleh pihak tidak bertanggungjawab," katanya ketika berucap pada Majlis Makan Malam dan Perasmian Mesyuarat Agung Tahunan Pertubuhan Peladang Kebangsaan (NAFAS) Ke-48, di ibu negara, malam tadi.Beliau turut mengumumkan bahawa kerajaan melalui Kementerian Pertanian dan Industri Makanan meluluskan peruntukan RM4.47 juta daripada Tabung Bencana Pertanian bagi membantu 29 Pertubuhan Peladang dan 483 ahli yang terjejas akibat bencana alam tahun ini.


Budaya 'orang tengah' perlu dihapuskan, kawal kos sara hidup

KUALA LUMPUR, 19 Mei- Perdana Menteri, Datuk Seri Ismail Sabri Yaakob menggesa agar budaya 'orang tengah' dalam sektor pertanian dan rangkaian bekalan makanan dihapuskan bagi mengawal kos sara hidup yang meningkat antara lain akibat kenaikan kadar inflasi.Orang tengah, tegasnya merupakan pihak yang memerah keringat petani dan nelayan selain memanipulasi harga di pasaran.Perdana Menteri berkata beliau sendiri pernah mengisytiharkan ‘jihad memerangi orang tengah’ pada 2014 ketika menerajui Kementerian Pertanian dan Industri Asas Tani."Jihad ini perlu diteruskan lagi oleh nafaz menerusi strategi penguasaan rantaian bekalan seperti mewujudkan pusat pembelian padi yang telah kita lakukan, pusat pengumpulan buah- buahan, penambahan pasar tani serta pasar nelayan," jelasnya.Datuk Seri Ismail Sabri memperincikan, inflasi makanan merupakan fenomena global akibat gangguan rantaian bekalan berpunca daripada pandemik COVID-19 yang mengekang kegiatan pertanian sekali gus mengurangkan eksport dan keadaan bertambah buruk apabila berlaku peperangan Rusia-Ukraine.

(Perdana Menteri, Datuk Seri Ismail Sabri Yaakob dalam Majlis Makan Malam dan Perasmian Mesyuarat Agung Tahunan Pertubuhan Peladang Kebangsaan (NAFAS) Ke-48, di ibu negara.)

Beliau turut menyuarakan kebimbangan jika peperangan itu berpanjangan, kesan lebih buruk terhadap input pertanian boleh berlaku seperti kenaikan harga baja, racun dan sebagainya."Peperangan ini memberi ancaman kepada penghantaran sebahagian tanaman ruji dunia sekali gus menyebabkan inflasi makanan menjadi semakin buruk. kebimbangan tidak cukup bekalan makanan merupakan isu global bukan sahaja di malaysia tetapi juga di seluruh dunia,"Malaysia ketika ini mencatat kadar inflasi 2.2 peratus iaitu lebih rendah berbanding negara lain termasuk Amerika Syarikat (8.5 peratus), United Kingdom (7), Singapura (5.4), Australia (4.5) dan Indonesia (2.6),"Masalah dihadapi Keluarga Peladang terutama dalam situasi dunia ketika ini, yang mengakibatkan peningkatan kos bahan mentah akan pada Majlis Makan Malam dan Perasmian Mesyuarat Agung Tahunan Pertubuhan Peladang Kebangsaan (NAFAS) Ke-48, di ibu negara.Masalah dihadapi Keluarga Peladang terutama dalam situasi dunia ketika ini, yang mengakibatkan peningkatan kos bahan mentah akan sentiasa diberi perhatian oleh kerajaan.Dalam masa sama, kerajaan mahu NAFAS dan Lembaga Pertubuhan Peladang melaksanakan anjakan paradigma bagi memastikan negara mempunyai bekalan makanan yang mencukupi.Beliau berkata arahan sama diberikan kepada Kementerian Pertanian dan Industri Makanan supaya menyediakan pelan jangka panjang dan pendek bagi mengelakkan berlaku krisis makanan di Malaysia.


Duta Besar Malaysia: Pelantikan Tajuddin dapat persetujuan Indonesia

PUTRAJAYA, 18 Mei- Pelantikan Ahli Parlimen Pasir Salak, Datuk Seri Tajuddin Abdul Rahman sebagai Duta Besar Malaysia ke Indonesia yang baharu telah mendapat persetujuan Presiden Indonesia Joko Widodo (Jokowi), kata Perdana Menteri Datuk Seri Ismail Sabri Yaakob.Ismail Sabri berkata beliau difahamkan Tajuddin telah mendapat surat daripada Presiden Indonesia yang bersetuju dengan pelantikan itu.“Kita telah setuju lantik (Tajuddin sebagai duta) dan Indonesia juga setuju," katanya mengulas reaksi beberapa pihak berhubung pelantikan Tajuddin itu ketika ditemui pemberita pada majlis sambutan Aidilfitri Jabatan Perdana Menteri (JPM) di Puspanitapuri di sini hari ini."Dia (Tajuddin) orang politik yang lama serta berpengalaman,” tambah Ismail Sabri.Semalam, Tajuddin dilaporkan mengesahkan pelantikannya sebagai Duta Besar Malaysia ke Indonesia.

(Perdana Menteri, Datuk Seri Ismail Sabri Yaakob)

Jawatan Duta Besar Malaysia ke Indonesia kini kosong dengan yang terakhir disandang diplomat Datuk Zainal Abidin Bakar.Ketika ini, Kuasa Usaha Sementara Kedutaan Besar Malaysia di Indonesia, Adlan Mohd Shaffieq mengetuai anggota kedutaan di negara berkenaan.